ΣΩΜΑΤΕΙΟ «ΔΙΑΖΩΜΑ»

**ΠΡΑΚΤΙΚΑ**

**2ης Συνάντησης Άνω «ΔΙΑΖΩΜΑΤΟΣ»**

ΚΥΡΙΑΚΗ 15 ΜΑΪΟΥ 2016

IMPACT HUB, ΑΘΗΝΑ

ΣΩΜΑΤΕΙΟ «ΔΙΑΖΩΜΑ»

**2η ΣΥΝΑΝΤΗΣΗ ΑΝΩ ΔΙΑΖΩΜΑΤΟΣ : «ΖΩΣΕΣ ΣΥΝΑΝΤΗΣΕΙΣ»**

**Α. ΣΥΝΤΟΝΙΣΤΗΣ: Πρόδρομος Τσιαβός**

**Β. ΟΜΙΛΗΤΕΣ:**

1. **Αντιγόνη Παφίλη, *«Το πρώτο crowdfunding για το πιο όμορφο αρχαίο θέατρο ‘My Kassopi’».***
2. **Νικόλαος Βογιατζής, *«Εργαλεία δικτύωσης και πρόσβασης σε χρηματοδότηση για καινοτόμες νεοφυείς επιχειρήσεις Δημιουργικών και Πολιτιστικών Βιομηχανιών».***
3. **Λουκάς Σπανός, *«Act4Greece, ένα καινοτόμο πρόγραμμα crowdfunding για την οικονομία και την κοινωνία».***
4. **Μαίρη Μπελογιάννη, *«Υιοθεσία αρχαίων θεάτρων από μαθητές. Σημασία και προοπτικές».***
5. **Κατερίνα Τσουβαλτζίδου, Αιμιλία Φουντούκη, *«Μαθητές αρωγοί της μνήμης - δημιουργοί αξιομνημόνευτων εμπειριών».***
6. **Γεωργία Μανωλοπούλου, *«Εκθ-έ(α)μα»***
7. **Παναγιώτης Τσολιάς, *«Διαγωνισμός Video - Οι μαθητές μας ξεναγούν στα αρχαία θέατρα».***
8. **Ευδόκιμος Φρέγκογλου, *«Το ταξίδι του «ΔΙΑΖΩΜΑΤΟΣ» στην Αμερική».***
9. **Χάρης Λυπηρίδης, *«Η διάδοση του έργου του «ΔΙΑΖΩΜΑΤΟΣ» στην Αμερική»*.**
10. **Κέλλυ Κοζυράκη, *«Παράλληλοι Δρόμοι – Η Πολιτιστική διαδρομή της Ολυμπίας Οδού».***
11. **Ομάδα Clio Muse, *«Η Clio Muse στην υπηρεσία της Πολιτισμικής Κληρονομιάς. Οι συνέργειες με το «ΔΙΑΖΩΜΑ»».***

**Γ. ΣΥΖΗΤΗΣΗ.**

**ΕΝΟΤΗΤΑ Α΄:**

***« Συνάντηση με νέες μορφές επιχειρηματικότητας & νέα εργαλεία άντλησης πόρων»***

Αρχικά, ο κ. Πρόδρομος Τσιαβός, νομικός, τακτικό μέλος του Σωματείου «ΔΙΑΖΩΜΑ» και συντονιστής της Β΄ συνάντησης του *«ΑΝΩ ΔΙΑΖΩΜΑΤΟΣ»* καλωσόρισε όλους όσους παραβρέθηκαν στην 2η Συνάντηση της Νέας Γενιάς του *«ΔΙΑΖΩΜΑΤΟΣ».*

Εν συνεχεία, ο κ. Τσιαβός προσπάθησε να ορίσει το «ΑΝΩ ΔΙΑΖΩΜΑ» και το περιεχόμενο της εκδήλωσης. *«Το “ΑΝΩ ΔΙΑΖΩΜΑ”,* πρόσθεσε ο κ. Τσιαβός, *είναι “η θερμοκοιτίδα” του “ΔΙΑΖΩΜΑΤΟΣ”, είναι το μέρος, στο οποίο εκφράζουμε διάφορες ιδέες, τις δοκιμάζουμε, τις συζητάμε και τελικά τις πραγματοποιούμε. Και η σημερινή συνάντηση σήμερα είναι ακριβώς αυτό: μια συνάντηση νέων ιδεών με την παράδοση που έχει καταφέρει να δημιουργήσει το “ΔΙΑΖΩΜΑ” όλα αυτά τα χρόνια. Είναι μια συνάντηση ανάμεσα σε ανθρώπους, κυρίως νέους, αλλά και ανθρώπους όλων των ηλικιών. Είναι μια συνάντηση ανάμεσα στα βασικά πράγματα που αποτελούν τις κύριες συνιστώσες του «ΔΙΑΖΩΜΑΤΟΣ», δηλαδή στα μνημεία και στη ζωή. Η ζωή είναι η κοινωνία, η ζωή είναι η οικονομία, η ζωή είμαστε εμείς».*

Αμέσως μετά, ο κ. Τσιαβός αναφέρθηκε στους εκλεκτούς ομιλητές της εκδήλωσης, οι οποίοι θα παρουσιάσουν στο κοινό τις ιδέες τους για το τι σημαίνει πολιτισμός σήμερα, για το τι σημαίνει το «ΔΙΑΖΩΜΑ», καθώς και τις δράσεις που έχουν κάνει εντός του «ΔΙΑΖΩΜΑΤΟΣ» και εντός των φορέων και των οργανισμών από τους οποίους προέρχονται.

Στο σημείο αυτό, ο κ. Τσιαβός ενημέρωσε τους παρευρισκόμενους ότι το περιεχόμενο της πρώτης ενότητας της συνάντησης είναι οι νέες μορφές επιχειρηματικότητας και τα νέα εργαλεία άντλησης των πόρων. Επεσήμανε δε ότι η επιχειρηματικότητα τέθηκε ως πρώτη ενότητα, διότι είναι ένα θέμα που πολύ συχνά παραγνωρίζεται. *«Παραγνωρίζεται,* πρόσθεσε, *γιατί θεωρούμε ότι ο πολιτισμός είναι κάτι το οποίο δεν πρέπει να έχει σχέση με αυτό που ονομάζεται πραγματική οικονομία. Ωστόσο, επειδή πιστεύουμε ότι η οικονομία είναι μέρος της κοινωνίας και της ζωής μας, πρέπει να δούμε πώς ο πολιτισμός εντάσσεται σε αυτή. Πρέπει να απαριθμήσουμε τις δράσεις που γίνονται σήμερα, οι οποίες είναι πραγματικά καινοτομικές για τον πολιτισμό»*

Ο κ. Τσιαβός ενημέρωσε τους παρευρισκόμενους ότι στην πρώτη ενότητα θα μιλήσουν η κα Αντιγόνη Παφίλη, δημοσιογράφος και υπεύθυνη για το πρόγραμμα #mykassopi. (πρόγραμμα crowdfunding για το αρχαίο θέατρο της Κασσώπης), ο κ Νικόλαος Βογιατζής, συνιδρυτής και Chief Developer & Operations Officer στο Corallia Cluster και ο κ. Λουκάς Σπανός, οικονομολόγος, Ειδικός Σύμβουλος στην Εθνική Τράπεζα και μέλος του «ΔΙΑΖΩΜΑΤΟΣ», ο οποίος θα μιλήσει για το πρόγραμμα act4greece (ένα από τα πιο ενδιαφέροντα προγράμματα χρηματοδότησης) που διοργανώνει η Εθνική Τράπεζα.

Αμέσως μετά, ο κ. Τσιαβός έδωσε το λόγο στην κα Παφίλη, η οποία μίλησε με θέμα: ***«Το πρώτο crowdfunding για το πιο όμορφο αρχαίο θέατρο “my Kassopi”»***.

Η κα Παφίλη, αρχικά, ανέφερε ότι το *«ΑΝΩ ΔΙΑΖΩΜΑ»* είναι ένα φυτώριο νέων ιδεών και το παρομοίασε με το άνω διάζωμα των θεάτρων, όπου οι θέσεις είναι μεν οι πιο οικονομικές, αλλά έχουν την καλύτερη θέα.

Εν συνεχεία η κα Παφίλη μίλησε για το πρόγραμμα crowdfunding του αρχαίου θεάτρου της Κασσώπης. *«Για το “ΔΙΑΖΩΜΑ”,* πρόσθεσε η κα Παφίλη, *το 2016 είναι έτος Κασσώπης, όλη η χρονιά είναι αφιερωμένη σε αυτό το θέατρο και όποιος επισκεφθεί το μνημείο θα καταλάβει γιατί. Είναι πολύ όμορφο, βρίσκεται σε φοβερό σημείο και μαγεύει τον επισκέπτη, όπως μάγεψε και εμένα όταν το επισκέφθηκα για πρώτη φορά».*

Αμέσως μετά, η κα Παφίλη αναφέρθηκε στο πρόγραμμα της Πολιτιστικής Διαδρομής των αρχαίων θεάτρων της Ηπείρου, σταθμό της οποίας θα αποτελεί και το θέατρο της Κασσώπης. *«Το θέατρο της Κασσώπης,* συνέχισε, *χρειάζεται τη βοήθεια όλων μας. Γι’ αυτό το λόγο υλοποιούμε το πρόγραμμα crowdfunding. Το* *crowdfunding είναι μια νέα μέθοδος συγκέντρωσης χρημάτων από το πλήθος. Για εμάς, όμως στο “ΔΙΑΖΩΜΑ” είναι μια μέθοδος παλιά, γνωστή ήδη από το 2009, την οποία ξεκινήσαμε μέσω των “κουμπαράδων” (ηλεκτρονικών τραπεζικών λογαριασμών). Συγκεντρώνουμε χρήματα με έναν τρόπο διαφανή, καθώς όλα αναρτώνται στο site μας. Τώρα για να συγκεντρώσουμε χρήματα για το θέατρο της Κασσώπης θα χρησιμοποιήσουμε την πλατφόρμα της Εθνικής Τράπεζας, το αct4greece. Στόχος του προγράμματος είναι η συγκέντρωση του ποσού των 80.000, το οποίο θα διατεθεί για να αναθέσουμε τις μελέτες για το θέατρο της Κασσώπης.* *Το project αυτό ονομάζεται “My Kassopi”».*

Κλείνοντας, η κα Παφίλη παρότρυνε όλους τους παριστάμενους να επισκεφθούν το θέατρο της Κασσώπης και για να πάρουν μια μικρή εικόνα για το σπουδαίο αυτό μνημείο, πρόβαλε ένα video που φτιάχτηκε ειδικά για το πρόγραμμα crowdfunding του αρχαίου θεάτρου της Κασσώπης.

Αμέσως μετά, το λόγο έλαβε ο κ. Νικόλαος Βογιατζής, Co-founder και Chief Development & Operations Officer στο Corallia, ο οποίος μίλησε με θέμα: ***«Εργαλεία δικτύωσης και πρόσβασης σε χρηματοδότηση για καινοτόμες νεοφυείς επιχειρήσεις Δημιουργικών και Πολιτιστικών Βιομηχανιών».***

Ο κ., Βογιατζής εισαγωγικά αναφέρθηκε στην έννοια του «εθελοντή», την οποία όποτε την ακούει, ή τη βιώνει, νιώθει καλά. Επισήμανε, ωστόσο, ότι είναι κάτι το οποίο λείπει γενικότερα από την κοινωνία. Επιπλέον, ο κ. Βογιατζής ανέφερε ότι η σημερινή του παρουσία βασίζεται στη λέξη «εθελοντής», όπως εθελοντική είναι και η συνεργασία που έχει ξεκινήσει ο φορέας που εκπροσωπεί με το «ΔΙΑΖΩΜΑ».

Ακολούθως, ο κ. Βογιατζής πρόσθεσε ότι με την ομιλία του θα προσπαθήσει να παρουσιάσει σύντομα μια πρωτοβουλία επιχειρηματικότητας, τεχνολογίας, καινοτομίας και σύμπραξης ταυτόχρονα με τον πολιτιστικό πλούτο της χώρας και με το «ΔΙΑΖΩΜΑ».

Ο κ. Βογιατζής ανέφερε για το φορέα gi-Cluster και τις δράσεις του περίπου τα εξής:

*«Το gi-Cluster είναι ο πρώτος και μοναδικός αυτή τη στιγμή ελληνικός συνεργατικός σχηματισμός ψυχαγωγικών και δημιουργικών τεχνολογιών και εφαρμογών. Πρόκειται για ένα εγχείρημα δύσκολο, καθώς είναι μια προσπάθεια δικτύωσης φορέων, επιχειρήσεων, (νέων, μικρών, μεσαίων και μεγάλων), ακαδημαϊκών και ερευνητικών ιδρυμάτων, πολιτιστικών φορέων, στο χώρο της καινοτομίας και της τεχνολογίας, προκειμένου οι παραπάνω να αξιοποιήσουν το ανθρώπινο δυναμικό που διαθέτουν και να παράξουν δράσεις, υπηρεσίες και προϊόντα προστιθέμενης αξίας, αυτό που ονομάζεται creative industry ή δημιουργική βιομηχανία. Αυτό, όμως, που έχει ενδιαφέρον είναι η προσπάθεια που καταβάλει το gi-Cluster να δομήσει το χώρο των δημιουργικών βιομηχανιών σε εκείνους τους υποτομείς, όπου η Ελλάδα ως χώρα έχει κάποιο ανταγωνιστικό πλεονέκτημα.*

*Οι δημιουργικές βιομηχανίες είναι ένα πολύ ευρύ πεδίο, το οποίο περιλαμβάνει κατηγορίες, όπως αρχιτεκτονική, design, φιλμ, publishing, μουσεία, μουσική και performing arts. Το gi-Cluster εστιάζει σε δύο τομείς, όπου εμπεριέχονται πιο τεχνολογικά στοιχεία, δηλαδή στον τομέα λογισμικού πληροφορικής και υπηρεσιών πληροφορικής (IT software and computer services) και στον τομέα μουσείων, εκθέσεων, βιβλιοθηκών και εικαστικών τεχνών (museum, galleries, libraries and visual arts).*

*Το gi-Cluster προσπαθεί, δηλαδή, να φέρει σε επαφή φορείς, οι οποίοι δραστηριοποιούνται στον ίδιο τομέα, προκειμένου να αναπτύξουν αλυσίδες αξίας και συνεργατικότητας. Νομίζω η έννοια της συνεργασίας είναι εγγενής και στο “ΔΙΑΖΩΜΑ”. Γιατί, όμως, χρειαζόμαστε στο χώρο της επιχειρηματικότητας και των νέων τεχνολογιών συνεργασίες; Στην Ελλάδα έχουμε μικρομεσαίες επιχειρήσεις, δηλαδή εταιρείες λιγότερες των δέκα ατόμων. Τέτοιες εταιρείες δεν μπορούν να σταθούν εύκολα σε ένα περιβάλλον διεθνούς ανταγωνισμού, όσο καινοτόμες, ευφυείς και ικανές κι αν είναι. Χρειάζεται, λοιπόν, να ενώσουν τις δυνάμεις τους, να έχουν οικονομία κλίμακας και σκοπού, να μοιράζονται πόρους και υποδομές και τέλος να μοιράζονται την πρόσβαση σε κοινά εργαστήρια, σε κοινές πλατφόρμες, σε κοινά κανάλια προώθησης πωλήσεων.*

*Ο φορέας μας έχει ξεκινήσει εδώ και πέντε χρόνια και μέσα σε αυτό το μικρό χρονικό διάστημα έχει καταφέρει να υλοποιήσει την αρχική ιδέα του, τη δικτύωση δηλαδή των φορέων. Μάλιστα μετά από μια αρχική συνεργασία 10-15 φορέων, κατάφερε αυτή τη στιγμή να φτάσει στους 60 και να έχει υλοποιήσει ένα πρόγραμμα πιλοτικής ανάπτυξης που ξεπέρασε τα 8 εκατομμύρια ευρώ. Το πρόγραμμα αυτό συμπεριλαμβάνει ιδιωτικές επενδύσεις των φορέων που συμμετείχαν και στήριξη από δημόσιες επενδύσεις μέσω της πολιτείας. Καταφέραμε, μάλιστα, να έχουμε υλοποιήσει ένα μεγάλο σχέδιο διεθνοποίησης της χώρας και συνεργασίας με άλλες χώρες που έχουν αντίστοιχες πρωτοβουλίες, όπως π.χ. η Γαλλία. Εκτιμούμε ότι ως το 2020 θα έχουμε ξεπεράσει τις 100 επιχειρήσεις και θα έχουμε ενισχύσει περισσότερο τους δεσμούς μας με το ακαδημαϊκό και ερευνητικό πλαίσιο της χώρας. Μέσα σε αυτό το πλαίσιο εντάσσουμε και τη συνεργασία μας με το “ΔΙΑΖΩΜΑ”.*

*Ως οικοσύστημα έχουμε κατά περίπου 60% φορείς που εστιάζουν σε αυτό που λέγεται ψυχαγωγική βιομηχανία, δηλαδή αναπτύσσουν ψυχαγωγικό λογισμικό, παιχνίδια ψηφιακά, gamification, εργαλεία και πλατφόρμες που αποσκοπούν στην ψυχαγωγία, και κατά 40% φορείς που αναπτύσσουν πολύ σημαντικό περιεχόμενο. Έχουμε την τύχη να είμαστε σε μια χώρα που έχει το καλύτερο περιεχόμενο στον κόσμο, έχει τον καλύτερο πολιτιστικό πλούτο στον κόσμο. Συνεπώς μπορούμε και πρέπει να το αξιοποιήσουμε, με τον ορθό πάντα τρόπο».*

*Κλείνοντας αυτή την εισαγωγή θα ήθελα να προσθέσω ότι η προσπάθειά μας έχει πλέον διακριθεί και πιστοποιηθεί διεθνώς σαν οικοσύστημα καινοτομίας.*

*Συνοψίζοντας, ο φορέας gi-Cluster δημιουργεί ένα περιβάλλον δικτύωσης, όπου συμπράττουν νομικά πρόσωπα, φορείς, επιχειρήσεις, πανεπιστήμια και ερευνητικά ιδρύματα. Από κοινού πλέον οι δικτυωμένοι αυτοί φορείς έχουν καλύτερη πρόσβαση σε εργαλεία και πηγές χρηματοδότησης, όπως για παράδειγμα στον τομέα του πολιτιστικού τουρισμού.*

*Ως φορέας διερευνούμε που αναδύονται οι νέες αγορές, όπως είναι η αγορά των κινητών εφαρμογών και συσκευών. Επίσης, ανιχνεύουμε τις νέες τάσεις, όπως για παράδειγμα την τάση του εξατομικευμένου τουρισμού, δηλαδή της ανάγκης που έχουν πλέον οι επισκέπτες να νιώθουν ξεχωριστοί και όχι απλά ως μέρος ενός γκρουπ, ή την τάση του gamification - παιχνιδιού, το οποίο δημιουργεί νέα εργαλεία εκπαίδευσης κατά τη διάρκεια των επισκέψεων σε μουσεία.*

*Μια τρέχουσα τάση είναι η γνώση και η αντίληψη του περιβάλλοντος, στο οποίο βρίσκεται ένας επισκέπτης, καθώς και η προσαρμογή περιεχομένου σε αυτό. Με τι τρόπο; Υπάρχουν κάποιες προκλήσεις που δημιουργούν ευκαιρίες για νέα έργα. Μια πανευρωπαϊκή πρόκληση είναι η ευκολότερη και η ανοιχτή πρόσβαση στον πολιτισμό και την κληρονομιά, είτε για φυσικούς λόγους (π.χ. άτομα με ειδικές ανάγκες, άτομα με κινητικές δυσκολίες, άτομα με άλλες δυσκολίες πρόσβασης), είτε για λόγους οικονομικούς (π.χ. κάποιος που δεν μπορεί να ταξιδέψει να έχει τη δυνατότητα να περιηγηθεί εικονικά σε ένα μνημείο με τη χρήση νέων τεχνολογιών). Ένα άλλο παράδειγμα είναι οι έξυπνες πόλεις και πώς μπορεί να ενσωματωθεί περισσότερος πολιτισμός στην καθημερινή ζωή των πολιτών μέσω των εξατομικευμένων εμπειριών. Αυτό αφ’ ενός ομορφαίνει μια πόλη, αφ’ ετέρου διαπαιδαγωγεί τους πολίτες να ζουν καλύτερα μέσα στην πόλη τους.*

*Αυτές είναι οι αναδυόμενες τάσεις, στις οποίες μπορούμε να απευθυνθούμε από κοινού ως οικοσύστημα. Υπάρχουν πολλά ευρωπαϊκά προγράμματα, στα οποία μπορεί κανείς να υποβάλει προς χρηματοδότηση δράσεις ανάδειξης του πολιτισμού με χρήση νέων τεχνολογιών.*

*Αυτή τη στιγμή οι επιχειρήσεις του cluster αναπτύσσουν τεχνολογίες με στόχο να φτιάξουν νέα προϊόντα και υπηρεσίες ανάδειξης του πολιτισμού, όπως είναι η αναπαράσταση μνημείων, η σε πραγματικό χρόνο ξενάγηση και περιήγηση σε αρχαιολογικούς χώρους, τα θεματικά πάρκα, τα ψηφιακά κέντρα εκπαίδευσης για σχολεία, μουσεία ή για άλλους χώρους πρόσβασης του κοινού, οι ηλεκτρονικές υπηρεσίες, οι διαδραστικές εφαρμογές για επισκέπτες και η προσφορά αυτού του περιεχομένου σε διερχόμενους από λιμάνια, στάσεις λεωφορείων, αεροδρόμια και άλλους χώρους, οι ψηφιακές παραγωγές βίντεο και εκπαιδευτικού περιεχομένου που συνδυάζουν παιδαγωγικό και ψυχαγωγικό χαρακτήρα.*

*Επειδή όλα γεννώνται και ξεκινούν από τους ανθρώπους σε πολύ νεαρή ηλικία, υλοποιούμε και στηρίζουμε δράσεις νεανικής επιχειρηματικότητας και διαγωνισμών.*

*Όλα αυτά, τα οποία σας παρουσίασα, κρύβουν ευκαιρίες χρηματοδότησης, είτε μέσω των επιχειρήσεων που είναι διατεθειμένες να δώσουν χρήματα για να γίνει συν-ανάπτυξη με νέους δημιουργούς του περιεχομένου που θα χρησιμοποιηθεί, είτε μέσω εθνικών και ευρωπαϊκών δράσεων στήριξης αυτών των πρωτοβουλιών.*

*Θα ήθελα να τονίσω ότι υπάρχει ένας χώρος τεχνολογίας και καινοτομίας, στον οποίο λείπει το περιεχόμενο, καθώς και οι άνθρωποι που μπορούν να οπτικοποιήσουν το πολιτιστικό αυτό περιεχόμενο και να το ενσωματώσουν στις σύγχρονες ψηφιακές πλατφόρμες. Τέλος, λείπει η διακυβέρνηση, δηλαδή το πώς αυτό θα γίνει με τον καλύτερο δυνατό τρόπο, σεβόμενοι πάντα την αξία και το κύρος του πολιτιστικού περιβάλλοντος.*

*Συνοψίζοντας, όλη αυτή η δράση είναι μια ευκαιρία που δεν πρέπει να χάσουμε. Σας ανοίγουμε, λοιπόν, ένα χέρι πρόσκλησης από την πλευρά της καινοτομίας και της τεχνολογίας και προσβλέπουμε στη σύμπραξη με εσάς».*

Ακολούθως, ο κ. Πρόδρομος Τσιαβός, αφού ευχαρίστησε θερμά τον κ. Βογιατζή, έδωσε το λόγο στον κ. Λουκά Σπανό, οικονομολόγο, μέλος του Σωματείου «ΔΙΑΖΩΜΑ» και σύμβουλο της Εθνικής Τράπεζας, ο οποίος μίλησε με θέμα: ***«Act4Greece, ένα καινοτόμο πρόγραμμα crowdfunding για την οικονομία και την κοινωνία»***

Ο κ. Σπανός ανέφερε εισαγωγικά ότι το πρόγραμμα crowdfunding “act4greece” είναι ένα σημαντικό χρηματοδοτικό εργαλείο, κατάλληλο για το σχεδιασμό και την υλοποίηση δράσεων. Στο σημείο αυτό ο κ. Σπανός πρόβαλε ένα σύντομο βίντεο για το “act4greece”.

Εν συνεχεία, ο κ. Σπανός πρόσθεσε ότι με το “act4greece” η Εθνική Τράπεζα εισέρχεται στο crowdfunding, προσφέρει ένα εργαλείο συμμετοχικής χρηματοδότησης και υποδέχεται έργα τα οποία υποστηρίζονται μέσω δωρεών. Εξήγησε, μάλιστα, ότι “act4greece” είναι τμήμα του donation-based crowdfunding, το οποίο έρχεται σε αντιδιαστολή με το επενδυτικό crowdfunding, όπου κάποιος μαζεύει χρήματα για να χρηματοδοτήσει επιχειρηματικές επενδυτικές προσπάθειες.

Ακολούθως, ο κ. Σπανός αναφέρθηκε στο στόχο της Εθνικής Τράπεζας, μέσω της πρωτοβουλίας αυτής, που είναι να μπορέσει να διευρύνει και να διοχετεύσει πόρους με μια λογική. *«Μαζεύουμε λίγα, από πολλούς,* πρόσθεσε ο κ. Σπανός. *Τα πλεονεκτήματα ενός τέτοιου χρηματοδοτικού εργαλείου είναι: α) ότι κάνει συμμέτοχο αυτόν που προσφέρει σε αυτή την προσπάθεια με διάφορους τρόπους, β) η διαφάνεια και η λογοδοσία, μπορεί δηλαδή κάποιος που βάζει είτε ένα ευρώ για να στηρίξει ένα έργο, είτε 100 ευρώ, είτε 1.000 ευρώ, να βλέπει online πώς υλοποιείται το έργο, υπάρχει δηλαδή διαφάνεια και στον προϋπολογισμό και στο περιεχόμενο, γ) υπάρχουν αξιόπιστοι φορείς υλοποίησης, οι οποίοι έχουν την εμπειρία και την ικανότητα να υλοποιήσουν το έργο. Συνεπώς, κάποιος που συνεισφέρει στο πρόγραμμα, ξέρει ότι η όποια συνεισφορά του θα έχει νόημα και θα πιάσει τόπο. Η όλη διαδικασία δημιουργεί μια νέα κουλτούρα συμμετοχής και ανάπτυξης συνεργασιών μέσα σε μια κοινωνία. Για την Εθνική Τράπεζα είναι ένας τρόπος να αναπροσαρμόσει την εταιρική της κοινωνική ευθύνη, διευρύνοντας τους πόρους και εισάγοντας πιο διαφανείς διαδικασίες».*

Στο σημείο αυτό, ο κ. Σπανός ενημέρωσε το κοινό ότι η πλατφόρμα crowdfunding έχει επτά κατηγορίες (πρόνοια, υγεία, αλληλεγγύη, κοινωνική οικονομία, πολιτισμό, νεανική καινοτόμο επιχειρηματικότητα κ.α.). Τόνισε, επιπλέον, ότι για την Εθνική Τράπεζα το σημαντικό στοιχείο είναι αφ’ ενός η συμμετοχή του κόσμου, αφ’ ετέρου η σύμπραξη με στρατηγικούς εταίρους, καθώς την προσπάθειά της συνδράμουν και φορείς κύρους.

Έπειτα, ο κ. Σπανός παρουσίασε τις τέσσερις ανοιχτές δράσεις της πλατφόρμας “act4greece”, δηλαδή α) την παροχή σχολικών γευμάτων στη δυτική Αττική, β) την παροχή ιατροφαρμακευτικής περίθαλψης στα νησιά του νοτιοανατολικού Αιγαίου, γ) τη δημιουργία ψηφιακού αρχείου για το 1821 και δ) την υποστήριξη του θεάτρου τέχνης Καρόλου Κουν. Σχετικά με την τελευταία δράση πρόσθεσε ότι αφορά την επισκευή των δύο σκηνών του θεάτρου και υλοποιείται με την υποστήριξη του Ιδρύματος Ωνάση. Τόνισε, μάλιστα, ότι είναι μια δράση που έχει ολοκληρωθεί, συγκέντρωσε το ποσό και ότι είναι η πρώτη επιτυχημένη crowdfunding δράση του “act4greece”. Στο σημείο αυτό, πρόβαλε στο κοινό ένα μικρό βίντεο σχετικό με το παραπάνω project.

Εν συνεχεία ο κ. Σπανός, επισήμανε ότι η επιλογή της Εθνικής Τράπεζας να μπει στην αγορά του crowdfunding είναι μια στρατηγική επιλογή και ότι στην Ευρώπη λίγες σχετικά τράπεζες έχουν εισέλθει στην αγορά του crowdfunding. Ανέφερε μάλιστα σχετικά ότι η αγορά του crowdfunding στην Ευρώπη συγκέντρωσε το 2015 το ποσό των 5 δισ. ευρώ, όπως φαίνεται από επίσημα στοιχεία της Ευρωπαϊκής Ένωσης.

*«Σε επόμενο στάδιο,* πρόσθεσε ο κ. Σπανός, *η Εθνική Τράπεζα πέρα από το να διατηρεί την πλατφόρμα “act4greece” που θα εξακολουθεί να υποδέχεται project που στηρίζονται μέσω δωρεών, θα προσπαθήσει να εισέλθει και στο επενδυτικό crowdfunding. Στη νέα αυτή μορφή crowdfunding θα μπορεί μια νεοφυής επιχείρηση, η οποία θέλει να αναπτύξει ένα project, να συμμετέχει συγκεντρώνοντας πόρους με τη μορφή equity, δηλαδή συνεισφέροντας είτε μέσω ίδιων κεφαλαίων, είτε μέσω δανεισμού. Η νέα αυτή δράση θα ξεκινήσει την Εθνική Τράπεζα σε πιλοτική βάση και με συγκεκριμένες επιχειρήσεις».*

Κλείνοντας, ο κ. Σπανός ανέφερε ότι η Εθνική Τράπεζα είναι ιδιαίτερα χαρούμενη που το «ΔΙΑΖΩΜΑ» θα γίνει συμμέτοχος σε αυτή την προσπάθεια, για δύο λόγους: διότι α. η συνεργασία αφορά ένα θέατρο και δη το όμορφο θέατρο της Κασσώπης και β. το crowdfunding είναι στο DNA του «ΔΙΑΖΩΜΑΤΟΣ» και στον τρόπο που σκέφτεται και πράττει.

Ο κ. Τσιαβός ευχαρίστησε τους τρεις ομιλητές και τόνισε ότι οι τρεις παραπάνω ομιλίες ουσιαστικά μίλησαν για διάφορων τύπων συναντήσεις, οι οποίες επιτρέπουν να δίδεται η χρηματοδότηση στον πολιτισμό μέσα από τα δίκτυα τα οποία υπάρχουν.

Σε αυτό το σημείο ο κ. Τσιαβός πρόσθεσε ότι λόγω της εργασίας του στη Στέγη Γραμμάτων και Τεχνών του Ιδρύματος Ωνάση, αισθάνεται πολύ περήφανος για ένα το πρόγραμμα crowd funding που πραγματοποιήθηκε με επιτυχία για το Θέατρο Τέχνης Καρόλου Κουν Πρόσθεσε δε ότι είναι πολύ πιο εύκολο να συγκεντρώσεις κάποια χρήματα όταν υπάρχει ένα ζωντανό δίκτυο από πίσω και όταν βλέπεις ότι και τα ιδρύματα πραγματικά επιτελούν τον ρόλο τους. Τέλος, ανέφερε ότι η προσπάθεια του Corallia είναι εξαιρετικά σημαντική, καθώς μας δείχνει ότι υπάρχει και μια Ελλάδα η οποία καινοτομεί μέσα σε δύσκολες συνθήκες.

Ο κ. Τσιαβός ευχαρίστησε τους ομιλητές της παραπάνω ενότητας και πέρασε στη δεύτερη ενότητα, λέγοντας περίπου τα εξής: *« Η δεύτερη ενότητα που είναι αυτό που λέμε μια συνάντηση με την πιο νεανική αγκαλιά και ματιά του τόπου μας. Εδώ θα δούμε τις δράσεις οι οποίες σχετίζονται με την εκπαίδευση και με τη δουλειά που γίνεται στα σχολεία τόσο από το «ΔΙΑΖΩΜΑ» όσο και από τα σχολεία τα ίδια. Θα έχουμε μαζί μας την κ. Μαίρη Μπελογιάννη, φιλόλογο, δόκτωρ αρχαιολογίας και υπεύθυνη για τα εκπαιδευτικά προγράμματα του «ΔΙΑΖΩΜΑΤΟΣ», η οποία θα μας μιλήσει για την υιοθεσία αρχαίων θεάτρων από μαθητές, τη σημασία της και τις προοπτικές της. Έχουμε επίσης κάτι που το περιμένουμε με πάρα πολύ μεγάλη χαρά, τη δουλειά που έχει κάνει η κ. Κατερίνα η Τσουβαλτζίδου, φιλόλογος στο 4ο Γυμνάσιο Κερατσινίου, η κ. Αιμιλία Φουντούκη, φιλόλογος επίσης στο 4ο Γυμνάσιο Κερατσινίου και φυσικά τους μαθητές του 4ου Γυμνασίου, οι οποίοι θα μας πουν για τους μαθητές ως αρωγούς της μνήμης και ως δημιουργούς αξιομνημόνευτων εμπειριών. Το περιμένουμε με πολύ μεγάλη αδημονία για να ακούσουμε ακριβώς τι γίνεται από τα ίδια τα σχολεία.*

*Θα ακολουθήσουν η κ. Γεωργία τη Μανωλοπούλου, φιλόλογος, υπεύθυνη των εκπαιδευτικών προγραμμάτων του Αρχαιολογικού Μουσείου Πατρών και τακτικό μέλος του «ΔΙΑΖΩΜΑΤΟΣ» και η οποία θα μας μιλήσει για το «Εκθ-έ(α)μα» και ο κ. Παναγιώτης Τσολιάς, Διευθυντής Εταιρικής Επικοινωνίας της ΕΡΤ, ο οποίος θα μας πει για τους διαγωνισμούς video, όπου οι μαθητές μάς ξεναγούν στα αρχαία θέατρα.*

*Όπως βλέπετε, σε αυτή την ενότητα δεν βλέπουμε τους μαθητές ή τα σχολεία ή τους εκπαιδευόμενους ως παθητικούς δέκτες αυτού του προγράμματος που λένε οι σοφοί, αλλά βλέπουμε τους ίδιους να είναι οι σοφοί οι οποίοι θα μας πουν, θα μας ξεναγήσουν στην ίδια την πολιτιστική μας κληρονομιά.»*

Ολοκληρώνοντας ο κ. Τσιαβός έδωσε τον λόγο στη κ. Μπελογιάννη.

Η κ. Μαίρη Μπελογιάννη καλημέρισε τους παρευρισκόμενους και ενημέρωσε για την δράση του Διαζώματος *«Υιοθεσία αρχαίων θεάτρων από μαθητές»* λέγοντας περίπου τα εξής:

*«Έχω την τύχη λόγω ιδιότητας, εννοώ αυτή της φιλολόγου, να κινούμαι με ελευθέρας και στο Άνω και στο Κάτω «ΔΙΑΖΩΜΑ» και να συνοδεύομαι από μαθητές, δηλαδή από νέους ανθρώπους, αν και όλοι εδώ είμαστε νέοι.*

*Πολλοί, αν όχι όλοι από εμάς που είμαστε εδώ σε αυτή την αίθουσα, με τον έναν ή με τον άλλο τρόπο, είτε μέσα από την ιστοσελίδα του «ΔΙΑΖΩΜΑΤΟΣ», είτε δια ζώσης, έχουμε γίνει κοινωνοί των πολύ ωραίων δράσεων που έχει αναπτύξει η εκπαιδευτική κοινότητα στους χώρους θέασης και ακρόασης.*

*Ήδη από το 2010, αρχαία θέατρα και ωδεία ζωντάνεψαν από τις νεανικές φωνές μαθητών και μαθητριών, οι οποίοι μέσα από τους χώρους αυτούς ξεδίπλωσαν το ταλέντο τους στη μουσική, στον χορό και εννοείται στην αναπαράσταση έργων της δραματικής ποίησης ή σύγχρονων θεατρικών έργων.*

*Το 2014, στο «ΔΙΑΖΩΜΑ» μας δόθηκε η ευκαιρία να σχεδιάσουμε τη δράση «Υιοθεσία αρχαίων θεάτρων, μαθητές ξεναγούν μαθητές στα αρχαία θέατρα». Τι εννοούμε όμως με τον όρο «υιοθεσία». Εννοούμε αυτή τη μοιραία σχέση αγάπης που δημιουργείται ανάμεσα στον μαθητή και το αρχαίο θέατρο, το αρχαίο ωδείο ή το αρχαίο στάδιο, μέσα από διεργασίες φανερές ή μυστικές, που συντελούνται από την ώρα που συναντιέται ο μαθητής με την ιστορία του μνημείου, μέσα από γραπτές ή προφορικές πηγές και οπωσδήποτε την ώρα που αγγίζει το μνημείο, που αφουγκράζεται τα μηνύματά του, τις αφηγήσεις δηλαδή των ανθρώπων που το έζησαν, αλλά και των ανθρώπων που το έφεραν μετά από αιώνες σιωπής στο φως, το φρόντισαν και δημιούργησαν τις συνθήκες προστασίας και διάσωσής του, αλλά και την ώρα που δονείται η ύπαρξή του όλη, όταν επιτελεί ο ίδιος ο μαθητής ή παρακολουθεί την επιτέλεση από συμμαθητές του δρωμένων παρόμοιων με αυτά του παρελθόντος.*

*Μέσα από τη σχέση αυτή γεννιούνται συνειδητοί κληρονόμοι της παγκόσμιας πολιτιστικής κληρονομιάς, οι οποίοι θα προστατεύσουν τα μνημεία και θα αγωνιστούν για τη διάσωσή τους, ώστε να συνεχίσουν αυτά να μας διδάσκουν στο διηνεκές.*

*Η δράση αυτή εγκρίθηκε από το Υπουργείο Παιδείας και απευθύνθηκε στις σχολικές μονάδες δευτεροβάθμιας εκπαίδευσης. Η σοδειά από τη δράση αυτή υπήρξε πάρα πολύ σπουδαία. Οι δημιουργίες που έφτασαν στο «ΔΙΑΖΩΜΑ» από σχολεία δημόσια και ιδιωτικά από την Αττική, τα Ιωάννινα, την Εύβοια, τη Μεσσηνία, την Πάτρα, την Αλεξανδρούπολη, τη Θεσσαλονίκη, όχι μόνο της δευτεροβάθμιας αλλά και της πρωτοβάθμιας εκπαίδευσης, ακόμα και της προσχολικής αγωγής, ήταν ευφάνταστες, ποιοτικές και με έμφαση στην αισθητηριακή προσέγγιση.*

*Οι μαθητές γνώρισαν τα μνημεία μέσα από τις ξεναγήσεις των συμμαθητών τους και όχι από ενήλικες ειδικούς, μέσα από τις αναπαραστάσεις δρωμένων θεατρικών, μουσικών και αθλητικών, και μέσα από αφηγήσεις ιστοριών του παρελθόντος, του παρόντος και του μέλλοντος.*

*Η δράση επαναλήφθηκε και αυτή τη σχολική χρονιά, πάντα με την έγκριση του Υπουργείου Παιδείας, που συμπεριέλαβε και τα σχολεία της πρωτοβάθμιας εκπαίδευσης. Ήδη, κάποιοι έχουμε γευτεί τους ωραίους καρπούς στον αρχαιολογικό χώρο της Κασσώπης κατά την 3η συνάντηση του «ΔΙΑΖΩΜΑΤΟΣ» με τα Εταιρικά του Μέλη και βεβαίως θα τα γευτούμε και σε λίγα λεπτά από τις καθηγήτριες και τους μαθητές του 4ου Γυμνασίου Κερατσινίου, που με κατέπληξαν με τις εξαιρετικές τους δημιουργίες στο πλαίσιο της υιοθεσίας του αρχαίου θεάτρου της Μεσσήνης.*

*Παράλληλα, τη χρονιά αυτή λειτούργησε η δράση «Οι μαθητές μας ξεναγούν στα αρχαία θέατρα», που συνδιοργανώθηκε από τα Υπουργεία Παιδείας και Πολιτισμού, το «ΔΙΑΖΩΜΑ» και τη Δημόσια Τηλεόραση, για την οποία θα σας μιλήσει ο κύριος Παναγιώτης Τσολιάς.*

*Θα σας μιλήσω τώρα για τις προοπτικές. Εννοείται πως θα ζητήσουμε και την επομένη σχολική χρονιά την έγκριση του Υπουργείου Παιδείας για την επανάληψη της δράσης «Υιοθεσία αρχαίων θεάτρων, μαθητές ξεναγούν μαθητές στα αρχαία θέατρα» που τόση χαρά μας έχουν δώσει οι υπέροχες δημιουργίες των μαθητών, τις οποίες μπορείτε να δείτε στην ιστοσελίδα του «ΔΙΑΖΩΜΑΤΟΣ».*

*Θα προτείνουμε σε όσα σχολεία επιθυμούν να παρουσιάσουν εντός των χώρων θέασης και ακρόασης ή του ευρύτερου αρχαιολογικού χώρου τη δράση τους στην τοπική κοινωνία. Η πρόταση αυτή θα πραγματοποιηθεί πάντα με τη σύμφωνη γνώμη των αρμοδίων εφορειών αρχαιοτήτων, στις οποίες οφείλουμε ένα πολύ μεγάλο ευχαριστώ για τον τρόπο με τον οποίο έχουν αγκαλιάσει τη δράση, διευκολύνοντας τις μαθητικές κοινότητες να κάνουν το όνειρό τους πραγματικότητα μέσα στους μαγευτικούς αρχαιολογικούς χώρους.*

*Θα προτείνουμε, επίσης, να σχεδιάσουν εκδηλώσεις με ομιλίες από καλεσμένους στο πλαίσιο μιας θεματικής, παραδείγματος χάριν τέχνη, επιστήμες, πολιτισμός. Θα μπορούσαν να παρουσιαστούν δράσεις εθελοντισμού ή κοινωνικής προσφοράς του σχολείου ή άλλων κοινωνικών ομάδων, ιδέες των μαθητών για την τουριστική προώθηση της περιοχής τους, παρουσιάσεις δρωμένων που συνδυάζουν την επιστήμη και την τέχνη στο πλαίσιο δια-θεματικών δραστηριοτήτων.*

*Θα ήταν δε πολύ ξεχωριστή στιγμή μαθητές και καθηγητές ενός σχολείου να σχεδιάσουν από κοινού με τους αρχαιολόγους μια εκδήλωση, επιλέγοντας μια θεματική από τον χώρο της ιστορίας, του πολιτισμού, της επιστήμης ή της τεχνολογίας.*

*Πέρα από αυτά όμως, για την επομένη σχολική χρονιά θα σχεδιάσουμε και έναν διαγωνισμό αφηγημάτων, με θέμα τους αρχαίους χώρους θέασης και ακρόασης για τη διεξαγωγή του οποίο θα ζητήσουμε την έγκριση του Υπουργείου Παιδείας.*

*Το «ΔΙΑΖΩΜΑ» και η ομάδα των εθελοντών του θα βοηθήσουν τα ενδιαφερόμενα σχολεία. Στη δε ιστοσελίδα του «ΔΙΑΖΩΜΑΤΟΣ» θα φιλοξενηθούν το υλικό από τις εκδηλώσεις που θα αποτελέσει κίνητρο για συζήτηση, αλλά και για έμπνευση στην εκπαιδευτική κοινότητα γειτονικών και όχι μόνο σχολείων.*

Η κ. Μπελογιάννη ευχαρίστησε θερμά το κοινό της εκδήλωσης και έδωσε το λόγο στην κ. *Τσουβαλτζίδου και στην ομάδα του Γυμνασίου Κερατσινίου.*

Η κ. Κατερίνα Τσουβαλτζίδου, Φιλόλογος στο 4ο Γυμνάσιο Κερατσινίου, άνοιξε τη συζήτηση με θέμα *««Μαθητές αρωγοί της μνήμης - δημιουργοί αξιομνημόνευτων εμπειριών»,* ευχαριστώντας για την πρόσκληση στην εκδήλωση και συνέχισε λέγοντας περίπου τα εξής:

*«Μαζί με την κ. Φουντούκη, όπως είπαμε και προηγουμένως, θα σας παρουσιάσουμε το σκεπτικό και τα αναλυτικά βήματα που ακολουθήσαμε, προκειμένου οι μαθητές της Γ΄ τάξης του 4ου Γυμνασίου Κερατσινίου να αναλάβουν κοινωνικό ρόλο, να διεκδικήσουν και να δράσουν υπέρ του πολιτισμού. Στη συνέχεια οι μαθητές μας, ο Μηνάς ο Δράκος και η Αναστασία η Μητόγλου θα σας μιλήσουν για τα κίνητρα και τις εντυπώσεις τους από αυτό το εγχείρημά.*

*Η πολυτάλαντη, κυρία Φουντούκη, πρότεινε φέτος να ενώσουμε τις δυνάμεις μας, κινητοποιώντας τους μαθητές μας στον εθελοντισμό για τον πολιτισμό. Η δράση «Υιοθεσία αρχαίων θεάτρων - Μαθητές ξεναγούν μαθητές στα αρχαία θέατρα» υπήρξε για εμάς η καλύτερη ευκαιρία. Η Γ΄ τάξη αποτέλεσε μία δεξαμενή αναζήτησης εθελοντών, αφού σε αυτή την τάξη τα παιδιά διδάσκονται τραγωδία, αλλά και γιατί πρόκειται για τελειόφοιτους της υποχρεωτικής εκπαίδευσης, τους οποίους δεν θέλαμε να τους αποχαιρετίσουμε χωρίς να τους έχουμε ανοίξει την πόρτα της συμμετοχής τους στον όμορφο αυτό σκοπό.*

*Ενημερώσαμε τους μαθητές μας για το «ΔΙΑΖΩΜΑ» και τις δράσεις του και αναζητήσαμε συμμετοχές στο παραπάνω πρόγραμμα, ώστε να υιοθετήσουμε ένα αρχαίο θέατρο ώστε να σας καλούμε έπειτα σε ξενάγηση και σε θεατρική παράσταση. Συνδέσαμε εξαρχής τη δράση του Διαζώματος με την τριήμερη εκδρομή της Γ΄ γυμνασίου και σχεδιάσαμε μια ολοκληρωμένη πρόταση για μια πολιτιστική ψυχαγωγική εξόρμηση στη νοτιοδυτική Πελοπόννησο. Κατά τη διάρκεια αυτής της εκδρομής οι εθελοντές μας θα πρόσφεραν καλές υπηρεσίες στους συμμαθητές τους με μια ξενάγηση και μια παράσταση σε χώρους θέασης και ακρόασης της αρχαίας Μεσσήνης όπου θα βίωναν την εμπειρία ένταξης του πολιτιστικού αγαθού στην καθημερινή τους ζωή.*

Συνοψίζοντας η κ. Τσουβαλτζίδου ενημέρωσε ότι η δράση αυτή ξεκίνησε στα τέλη Οκτωβρίου 2016 και έδωσε τον λόγο στον μαθητή Μηνά Δράκο ώστε να μιλήσει για τα μαθητικά κίνητρα.

Ο μαθητής Μηνάς Δράκος περιέγραψε την εμπειρία του λέγοντας περίπου τα εξής:

*«Δεν μπορώ να πω ότι τα κίνητρά μας ήταν σαφή. θα μπορούσαμε να πούμε ότι ήταν ίσως η ενίσχυση των γνώσεών μας για τα αρχαία θέατρα, για τα οποία είχαμε ήδη μιλήσει στην εισαγωγή της τραγωδίας «Ελένη», αλλά περισσότερο ήταν μια ευκαιρία για συμμετοχή σε δράση γύρω από πράγματα, τα οποία δεν βλέπουμε στο στενό μαθητικό πλαίσιο.*

*Αυτός ήταν και ο λόγος που χαρήκαμε τελικά όταν ενημερωθήκαμε για αυτή την δράση, παρόλο που δεν την γνωρίζαμε, ίσως γιατί δεν έτυχαν της απαραίτητης προβολής. Ψάξαμε λίγο τις αντιλήψεις ή τις προθέσεις μας πάνω στα θέματα του πολιτισμού, τον τρόπο που αντιμετωπίζουμε τα πράγματα.»*

Η κ. Τσουβαλτζίδου συμπλήρωσε λέγοντας περίπου τα εξής:

*«Η πολιτιστική μας ομάδα ξεκίνησε αναζητώντας την έννοια του δημόσιου αγαθού του πολιτισμού και τοποθετήθηκε απέναντι σε αυτό. Στη συνέχεια, εστίασε στα αρχαία θέατρα, αναρωτήθηκε για τη θέση τους στη σύγχρονη καθημερινότητα και αναζήτησε λόγους και τρόπους διεκδίκησης επανάχρησής τους.*

*Οδηγήθηκαν έτσι σε ένα γεμάτο πάθος αγώνα λόγων, στον οποίο διασταυρώθηκαν οι απόψεις όσων θεωρούν τη χρήση των αρχαίων θεάτρων εγγύηση για τη διάσωσή τους όσων αντίθετα πιστεύουν ότι οι χώροι αυτοί είναι πολύ πολύτιμοι για να δέχονται καταπόνηση από τη χρήση τους ως χώρων συγχρόνων θεαμάτων.*

*Σε συνέχεια αυτών των προβληματισμών, σχεδιάσαμε τα βήματά μας ως εμψυχωτές μιας δράσης υπέρ των αρχαίων θεάτρων, όχι μόνο ως φορέων μνήμης, αλλά και ως δημιουργών αξιομνημόνευτων εμπειριών. Αποφασίσαμε να διερευνήσουμε τη στάση του συνόλου των μαθητών της Γ΄ τάξης απέναντι στα αρχαία θέατρα και σχεδιάσαμε ερωτηματολόγια, που στην ουσία μετέφεραν τη στοχαστική εμπειρία της μικρής μας ομάδας στο ευρύτερο σύνολο των μαθητών της Γ΄ τάξης. Οι εθελοντές μας λειτουργούσαν ήδη ως πολλαπλασιαστές θετικών δράσεων υπέρ του πολιτισμού. Έχοντας ήδη προ ιδεάσει το σύνολο των μαθητών, η ομάδα μας ενημέρωσε τους συμμαθητές της για το «ΔΙΑΖΩΜΑ» και τους κουμπαράδες του. Επιλέξαμε το αρχαίο θέατρο της Μεσσήνης και σχεδιάσαμε πρωτότυπες αφίσες, που προέτρεπαν τους μαθητές μας στην οικονομική του ενίσχυση. Είχαμε υποσχεθεί θέαμα, ακρόαμα και ξενάγηση στην αρχαία Μεσσήνη. Λόγω του όγκου της δουλειάς, η αρχική ομάδα διαιρέθηκε σε ξεναγούς και ηθοποιούς. Ακολουθήθηκαν φυσικά και τα ιδιαίτερα ενδιαφέροντα των μαθητών και των υπευθύνων καθηγητριών και έτσι η ομιλήτρια ανέλαβε την προετοιμασία της ξενάγησης στο αρχαίο θέατρο της Μεσσήνης και η κυρία Φουντούκη την παράσταση στο εκκλησιαστήριο. Καλύψαμε με αυτόν τον τρόπο δύο διαφορετικούς χώρους της αρχαίας πόλης και εμψυχώσαμε διακριτούς αλλά αλληλοσυμπληρούμενους ρόλους για τους μαθητές μας. Επίσης, σχεδίασα φύλλα εργασίας βηματισμού για τη γνωριμία των μαθητών με το ελληνικό, ελληνιστικό και στη συνέχεια ρωμαϊκό θέατρο, ως αρχιτεκτονήματα που εξυπηρετούσαν την καθημερινότητα των ανθρώπων από τη δημιουργία τους μέχρι και σήμερα. Έτσι οι μαθητές-ξεναγοί εξοικειώθηκαν με τη μορφή του αρχαίου θεάτρου και με αρχιτεκτονικούς όρους, χρήσιμους για τον τελικό τους ρόλο.*

*Έχοντας σχηματίσει τέσσερα ζευγάρια εργασίας και παράλληλα με τη συλλογή υλικού για το αρχαίο θέατρο της Μεσσήνης, αναζητήσαμε συγκεκριμένους στόχους στην ξενάγησή μας και κυρίως τρόπους προσέγγισης του κοινού μας.*

Στο σημείο αυτό κ. Τσουβαλτζίδου έδειξε δυο κοινό τα σχετικά φύλλα εργασίας και συνέχισε λέγοντας περίπου τα εξής:

*«Καταλήξαμε έτσι, όχι χωρίς περίσκεψη, σε μια ξενάγηση-ιχνηλασία. Η δυσκολία για τους μαθητές μας ήταν ότι η δική τους πρώτη επίσκεψη θα συνέπιπτε με την πρώτη επίσκεψη των μαθητών που είχαν αναλάβει να ξεναγήσουν, δηλαδή, έμπαιναν σε έναν καινούργιο χώρο, στον οποίο έπρεπε να ξεναγήσουν κιόλας. Παρακολουθήσαμε λοιπόν για αυτόν τον σκοπό πολλά και διαφορετικά βίντεο πάρα πολλές φορές και στο τέλος οι ξεναγοί μου αναγνώριζαν κάθε πέτρα του θεάτρου. Στις επόμενες συναντήσεις μας, δουλέψαμε τα περιεχόμενα της ξενάγησης. Στόχος μας ήταν η ενεργοποίηση της παρατηρητικότητας των επισκεπτών μαθητών. Η αφήγησή μας θα βοηθούσε ώστε οι ξεναγούμενοι να είναι σε θέση να διαβάσουν τον χώρο και όχι μόνο τον συγκεκριμένο. Το περιεχόμενο της ξενάγησης αποτυπώθηκε σε ένα εικονογραφημένο αυτοτελές έντυπο και ολοκληρώσαμε με ένα σύντομο φύλλο που αξιολογούσε κυρίως την παρατηρητικότητα των επισκεπτών.*

*Στις 8 Απριλίου, οι ξεναγοί μας έφεραν σε πέρας την αποστολή τους αξιοθαύμαστα. Κάθε ζευγάρι ξεναγών οδήγησε με την ίδια άνεση, αλλά με το δικό του ξεχωριστό τρόπο, τα βήματα των συμμαθητών τους στο αρχαίο θέατρο της Μεσσήνης».*

Αμέσως μετά ο μαθητής Μηνάς Δράκος περιέγραψε την παραπάνω δραστηριότητα από τη δική του οπτική λέγοντας περίπου τα εξής:

***«****Αισθάνομαι ωραία που συμμετείχα σε αυτή τη διαδικασία. Νιώθω πιο ενήμερος και χρήσιμος. Είδα από κοντά και άγγιξα αυτά που βλέπαμε στα βίντεο και τα ένιωσα τόσο δικά μου που ήμουν σε θέση να μιλήσω και σε άλλους για αυτά. Προσπάθησα να μεταδώσω κάτι από τη διάθεση που προσεγγίσαμε το θέατρο κατά τη διάρκεια της χρονιάς και να κάνω τους συμμαθητές μου να κοιτάζουν και να προσπαθούν να διαβάσουν έναν χώρο γεμάτο μνήμες. Για μένα, το θέατρο της αρχαίας Μεσσήνης είναι ένας χώρος που έχει την ανάγκη μου, αλλά και εγώ νιώθω να του χρωστάω κάτι. Την αυτοπεποίθηση που μου έδωσε ίσως, όταν στάθηκα διαμεσολαβητής ανάμεσα στο μνημείο και στο δύσκολο κοινό των συμμαθητών μου.*

*Νομίζω πάντως ότι βγήκαμε και οι δύο κερδισμένοι. Και εγώ και το θέατρο».*

Η κ. Τσουβαλτζίδου ενημέρωσε του παρευρισκόμενους ότι οι ηθοποιοί έκαναν την πρώτη και τελευταία τους πρόβα στο εκκλησιαστήριο, καθώς επίσης και ότι οι θέσεις στις κερκίδες είχαν προ-κρατηθεί. Τέλος έδωσε τον λόγο στην κ. Φουντούκη φιλόλογο στο 4ο Γυμνάσιο Κερατσινίου:

Η κ. Φουντούκη καλημέρισε και συνέχισε ενημερώνοντας το κοινό για την θεατρική παράσταση των μαθητών λέγοντας περίπου τα εξής:

*«Για εμάς ήταν αυτονόητο πως η ξενάγηση στον χώρο θα έπρεπε να συμπληρωθεί από μια θεατρική παράσταση, έτσι θα πετυχαίναμε καλύτερα το στόχο μας. Δηλαδή, την ευαισθητοποίηση των μαθητών μας στην ανάδειξη και προστασία του πολιτιστικού αγαθού.*

*Θεωρήσαμε πως ενεργοποιώντας τις αισθήσεις μέσω της επίσκεψης στον αρχαιολογικό χώρο, ενεργοποιώντας τον νου και την παρατηρητικότητα μέσω της ξενάγησης και διεγείροντας τον συναισθηματικό κόσμο των μαθητών μέσω της παράστασης, θα πετυχαίναμε την πολύπλευρη και σφαιρική συμμετοχή των μαθητών μας στη δράση και εν τέλει την αγάπη τους για τα αρχαία θέατρα».*

Εν συνεχεία η κ. Φουντούκη περιέγραψε τη διαδικασία της δουλειάς της ομάδας που περιλάμβανε συναντήσεις με ασκήσεις γνωριμίας, προετοιμασία της παράστασης, δημιουργία υποομάδων, μελέτη αποσπασμάτων από αρχαίες τραγωδίες, λογοτεχνικών κειμένων, άκουσμα τραγωδιών, πρόβες κ.α.

*«Η φυσικότητα,* πρόσθεσε η κ. Φουντούκη, *με την οποία βλέπαμε στις πρόβες να συνδέονται τα αρχαία κείμενα με τα πιο πρόσφατα ήταν η καλύτερη απόδειξη ότι η αρχαία τραγωδία μας αφορά. Όπως μας αφορούν και οι χώροι που φτιάχτηκαν για να αρθρώνεται ο λόγος της και να ζωντανεύουν οι ήρωές της. Άλλωστε, σε καμιά πρόβα δεν ξεχάσαμε ότι το έργο που στήναμε επρόκειτο να παρασταθεί σε μια ορχήστρα, με τους θεατές καθισμένους στο κοίλο να αγκαλιάζουν τους ηθοποιούς, οι οποίοι έπρεπε να παίξουν έχοντας την αίσθηση αυτής της αγκαλιάς, της μέθεξης, της ουσιαστικής επικοινωνίας που λίγοι χώροι μπορούν να προσφέρουν όσο ένα αρχαίο θέατρο. Αυτό άλλωστε το σχολίασαν και οι μαθητές μας και μετά την παράσταση που έδωσαν στο εκκλησιαστήριο, αλλά και μετά την παράσταση που δώσαμε στο κλειστό θέατρο του δήμου μας πριν από λίγες μέρες. Όλοι παρατήρησαν ότι η ατμόσφαιρα που επιβάλλει ένας αρχαίος χώρος θέασης και ακρόασης είναι μοναδική.*

*Πάντως στην παρουσίαση που κάναμε πριν από λίγες μέρες στο Πολιτιστικό Κέντρο του δήμου μας, το θεατρικό μικρόβιο επεκτάθηκε και στους ξεναγούς, διότι η κυρία Τσουβαλτζίδου είχε την εξαιρετική ιδέα να δραματοποιήσει το πληροφοριακό μέρος της παρουσίασης του αρχαίου θεάτρου της Μεσσήνης, βάζοντας μια πέτρα του αναλημματικού τείχους να αφηγείται με νοσταλγικό χιούμορ την ιστορία του θεάτρου, ενώ απέναντί της η Ίσις-Πελαγία της ρωμαϊκής σκηνής επενέβη για να της υπενθυμίσει τη συμμετοχή της σπουδαίας γλυπτικής στον θεατρικό χώρο.*

*Οι μαθητές μας έδρασαν ως αρωγοί της μνήμης και δημιουργοί αξιομνημόνευτων εμπειριών».*

Τέλος, η κα Φουντούκη έδωσε το λόγο στη μαθήτρια,Αναστασία Μητόγλου η οποία συμμετείχε στη θεατρική ομάδα, για να αφηγηθεί την εμπειρία της.

Η κα Μητόγλου ανέφερε περίπου τα εξής:

*«Όλο αυτό ήταν ένα ταξίδι μαγευτικό, το οποίο χρειάστηκε πολύ χρόνο, κόπο και προσπάθεια.*

*Παρ’ όλα αυτά, άξιζε το κάθε δευτερόλεπτο. Έδωσε την ευκαιρία σε εμάς τους μαθητές, αλλά και στις καθηγήτριές μας, να αναπτύξουμε πιο δυνατούς δεσμούς ανάμεσά μας. Αυτός δεν είναι άλλωστε και ο σκοπός κάθε δράσης; Να ερχόμαστε πιο κοντά στον άλλον, γιατί ενωμένοι μπορούμε να πετύχουμε πολλά.*

*Ωστόσο, δεν μείναμε απλώς σε αυτό. Πετύχαμε πολύ περισσότερα. Νιώσαμε ενεργοί πολίτες, αφού συμμετείχαμε σε μια εθελοντική δράση και προσφέραμε ένα συμβολικό ποσό για την προστασία του αρχαίου θεάτρου της Μεσσήνης. Κομμάτι του πολιτισμού μας. Μπορέσαμε ακόμη να καταλάβουμε τη διαφορά ανάμεσα στον αρχαίο και το σύγχρονο θεατρικό χώρο. Είχαμε την ευκαιρία να παίξουμε σε ένα αρχαίο θέατρο και να νιώσουμε τη συγκίνηση και τον ενθουσιασμό που ένιωθαν οι πρόγονοί μας. Προσπαθήσαμε στις πρόβες μας να νιώσουμε ένα σύνολο ανθρώπων, ένας χορός αρχαίας τραγωδίας, που απευθύνεται σε θεατές καθισμένους σε ένα κατάμεστο κοίλο. Αλλά δεν είχαμε απόλυτη επιτυχία, καθώς τίποτα δεν μπορεί να αντικαταστήσει αυτό το μοναδικό συναίσθημα που μόνο στο εκκλησιαστήριο βιώσαμε.*

*Μέσα από όλη αυτή τη διαδρομή μπορέσαμε και εμείς οι ίδιοι, αλλά και οι υπόλοιποι συμμαθητές μας, να δούμε διαφορετικά τα αρχαία θέατρα, να τα νιώσουμε κομμάτι του εαυτού μας. Είμαστε σίγουροι σήμερα πως θέλουμε να επαναχρησιμοποιηθούν οι αρχαίοι χώροι θέασης και ακρόασης και να είναι γεμάτοι κόσμο και ζωντάνια.*

Εν συνεχεία προβλήθηκε ένα σύντομο βίντεο που επιμελήθηκαν οι καθηγητές και οι μαθητές, που συνοψίζει όλη τη δουλειά τους.

Αμέσως μετά το λόγο έλαβε η κ. Μανωλοπούλου, η οποία μίλησε για το *Εκθ-έ(α)μα.*

Αρχικά η κ. Μανωλοπούλου συνεχάρη την προηγούμενη ομάδα και στάθηκε στη λέξη «μέθεξη», που χρησιμοποίησαν, καθώς πρόκειται για μια πολύ ωραία λέξη που χρησιμοποιεί κι εκείνη συχνά σε εκπαιδευτικές δράσεις της με μαθητές. *«Μου αρέσει πάρα πολύ αυτή η λέξη, καθώς η μέθεξη είναι η έμπνευση, η μετουσίωση, είναι αυτή που ξυπνάει και μετουσιώνει όλα αυτά τα ερεθίσματα σε πράξη».*

Εν συνεχεία η κα Μανωλοπούλου ανέφερε ότι εργάζεται στο Υπουργείο Πολιτισμού, στην Εφορεία Αρχαιοτήτων Αχαΐας, με έδρα το Αρχαιολογικό Μουσείο Πατρών, καθώς και ότι έχει ειδίκευση στη μουσειολογία και τις μουσειακές σπουδές*.* Αμέσως μετά, περιέγραψε την πορεία της στο «ΔΙΑΖΩΜΑ».

*«Το «ΔΙΑΖΩΜΑ» για μένα,* πρόσθεσε, *είναι σαν ένας ιός που μεταφέρεται, που μεταδίδεται, εμβολιάζεται και δημιουργεί εκείνα τα αντισώματα που χρειάζεσαι για να ανταπεξέλθεις, να μπορέσεις να ανταποκριθείς σε όλες αυτές τις δυσκολίες που η δική μας η γενιά αντιμετωπίζει στη σύγχρονη πραγματικότητα. Το «ΔΙΑΖΩΜΑ» σε εφοδιάζει με όλο εκείνο το όραμα ότι μπορούν οι ιδέες σου να γίνουν πράξεις μέσα από τις σχετικές συνέργειες, τις συνεργασίες που κάνει, τροφοδοτώντας τη γνώση και την εμπειρία.*

*Στο πλαίσιο αυτό το «ΔΙΑΖΩΜΑ» εργάζεται για την ανάδειξη των μνημείων, έχει ως κεντρικό πυρήνα του, τη μεταφορά του αξιακού αποθέματος όλων αυτών των αυθεντικών πηγών γνώσης και ιστορικής τεκμηρίωσης. Χτίζει τους πολίτες του αύριο, θεμελιώνει υψηλού επιπέδου δεξιότητες, δημιουργεί ψυχική ευφορία, διδάσκει την πολιτιστική πολυμορφία και τη δημοκρατία».*

Στη συνέχεια η κα Μανωλοπούλου αναφέρθηκε στην εκπαιδευτική δραστηριότητα του «ΔΙΑΖΩΜΑΤΟΣ» και συγκεκριμένα στη δράση *«Υιοθεσία αρχαίων θεάτρων - Μαθητές ξεναγούν μαθητές»* και στην ολιστική αντίληψη της εκπαίδευσης και της μουσειοπαιδαγωγικής που αναπτύσσεται μέσω αυτής. Η κα Μανωλοπούλου πρόσθεσε ότι στο Μουσείο της Πάτρας αναπτύσσουν ένα σχέδιο εκπαιδευτικών δράσεων με δύο ενότητες:

1. η επίσκεψη των μαθητών στο Αρχαιολογικό Μουσείο, στα μνημεία και τα θέατρα της πόλης, ώστε να καταλάβουν οι μαθητές και όλα τα ευρήματα που βρέθηκαν στους συγκεκριμένους αρχαιολογικούς χώρους, αλλά και τα θέατρα και τα μνημεία της πόλης μας.
2. ο σχεδιασμός μιας πολιτιστικής διαδρομής μέσα στον κεντρικό ιστό της πόλης, όπου βρίσκονται και τα σχετικά μνημεία: το αμφιθέατρο - στάδιο και το ρωμαϊκό ωδείο.

*«Επιπλέον,* πρόσθεσε η κα Μανωλοπούλου, *αναπτύσσουμε μια σειρά σπονδυλωτών εκδηλώσεων, με κεντρικό άξονα το «Εκθ-ε(α)μα», το οποίο προέρχεται από ένα λογοπαίγνιο μεταξύ εκθέματος και θεάματος. Σε ειδικά διαμορφωμένα σημεία, εφόσον έχει προηγηθεί όλη η υπόλοιπη ενημέρωση και δράση των μαθητών, έχουν ενταχθεί σε όλα τα εκπαιδευτικά προγράμματα και έχουν υλοποιήσει την πολιτιστική διαδρομή, θα πραγματοποιούνταν μουσικά δρώμενα, όχι όμως αυτά που μέχρι στιγμής γνώριζαν τα παιδιά. Θα υπάρχει και συμμετοχή από καλλιτεχνικές ομάδες της πόλης. Θέλουμε να εμπλέξουμε και την πολιτιστική κοινότητα της πόλης μας, αλλά και το Πανεπιστήμιο Πατρών - Τμήμα Αρχιτεκτονικής με δράσεις, όπως σχεδιασμός ειδικών σημάνσεων, μακετών, ή αντιγράφων εκθεμάτων, αναπαράσταση του μνημείου από τους ίδιους τους μαθητές. Είμαστε στο πρώιμο σχέδιο, είναι το επόμενο στάδιο που θα το υλοποιήσουμε.*

*Έτσι λοιπόν, αναπτύσσεται ένας συνδυασμός παρεμβάσεων και δράσεων, που θα συσχετιστούν τα μνημεία με το αστικό περιβάλλον, με τα εκθέματα. Συνεπώς, μέσα από αυτή την ολιστική αντίληψη προσέγγισης της πολιτιστικής μας κληρονομιάς, τα μνημεία θα αποκτήσουν και έναν λειτουργικό ρόλο. Θα παύσουν να είναι τα νεκρά, μουσειακά κελύφη που γνωρίζουμε, να είναι αποξενωμένα και απομονωμένα από την ανθρώπινη δράση.*

*Η δημιουργία της πολιτιστικής διαδρομής στην Πάτρα και κυρίως στα ρωμαϊκά μνημεία της είναι η αφετηρία. Εν συνεχεία αυτό θα διευρυνθεί, ώστε η δράση να συμπεριλάβει και τα υπόλοιπα μνημεία που βρίσκονται στα κεντρικά μνημεία της πόλης (βυζαντινά και νεότερα), σε συνδυασμό με πρωτότυπες ιστορίες που προέρχονται από την εμπειρία των μαθητών.*

*Ωστόσο, τα εκπαιδευτικά προγράμματα προϋποθέτουν την εκπαίδευση όλων των πολιτών και των εκπαιδευτικών που θα ενταχθούν σε αυτό το δίκτυο. Έτσι λοιπόν, σε συνεργασία με το «ΔΙΑΖΩΜΑ», την Εφορεία Αρχαιοτήτων Αχαΐας και την Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Δυτικής Ελλάδας, διοργανώσαμε μια ημερίδα επιμόρφωσης των σχολικών συμβούλων και των εκπαιδευτικών που ήθελαν να ενταχθούν, με τη βιωματική ξενάγησή τους, σε αυτή την πολιτιστική διαδρομή.*

*Η εν λόγω ημερίδα έκλεισε με την ομιλία του Καθηγητή Κλασικής Αρχαιολογίας, κ. Βασίλη Λαμπρινουδάκη, για το αρχαίο θέατρο στον κύκλο του χρόνου. Επίσης, παρουσιάστηκε ένας πολύ σημαντικός εκπαιδευτικός φάκελος που έχει παράξει το Τμήμα Εκπαιδευτικών Προγραμμάτων και Μουσείων του Υπουργείου Πολιτισμού, ένα εξαιρετικό υλικό, το οποίο διατέθηκε σε όλους τους εκπαιδευτικούς για να μπορέσουν να δουλέψουν πάνω σε αυτό.*

*Έτσι κάπως ξεκίνησε το ταξίδι μας στην Πάτρα. Στις πρώτες συναντήσεις με το «ΔΙΑΖΩΜΑ», ο Πρόεδρος μου μετέφερε τον προβληματισμό του και την αγωνία του για το τι συμβαίνει στην Πάτρα. Δεν υπήρχε η σωστή ενημέρωση και η ευαισθητοποίηση των πολιτών. Ειδικά για δύο μεγάλα, μεγαλόπνοα προγράμματα που σχεδιάζονται τώρα από το «ΔΙΑΖΩΜΑ»: το αρχαιολογικό πάρκο και την ενοποίησή του με το έργο της Πολιτιστικής Διαδρομής των μνημείων κατά μήκος της Ολυμπίας Οδού.*

*Πρώτος σταθμός του ταξιδιού ήταν η υιοθεσία του θεάτρου-σταδίου της Πάτρας από μαθητές προσχολικής αγωγής και εν συνεχεία από τους μαθητές του 1ου Γυμνασίου Παραλίας Πατρών.*

*Πριν λίγες μέρες, στο πλαίσιο της Διεθνούς Ημέρας Μνημείων, σε συνδυασμό πάλι με όλους τους εμπλεκόμενους φορείς, έγινε η υιοθεσία του αρχαίου θεάτρου της Αιγείρας από το Γυμνάσιο της περιοχής. Εδώ είχαμε και τη συμμετοχή τεσσάρων ακόμη σχολείων από όλες τις βαθμίδες εκπαίδευσης, καθώς και των φορέων της τοπικής αυτοδιοίκησης και των συλλόγων της περιοχής. Για πρώτη φορά μάλιστα παρουσιάστηκε ένα θεατρικό δρώμενο από τα παιδιά σε τρεις γλώσσες, αρχαία και νέα ελληνικά και αγγλικά.*

*Μόλις πριν δυο μέρες ολοκληρώσαμε και την εκδήλωση υιοθεσίας του ρωμαϊκού σταδίου της Πάτρας από το Αρσάκειο Γυμνάσιο Πατρών, σε συνδυασμό με τη διοργάνωση για τους μαθητές της πολιτιστικής διαδρομής. Η εκδήλωση έγινε σε συνεργασία με το Τμήμα Πολιτιστικών Θεμάτων της Πρωτοβάθμιας Εκπαίδευσης. Το τμήμα της διαδρομής επιμελήθηκε ψηφιακά η ομάδα της Clio Muse και το αποτέλεσμα ήταν εξαιρετικό. Οι μαθητές ανταποκρίθηκαν σε αυτό με μεγάλο ενθουσιασμό, μοιραστήκαμε πολύ ωραίες στιγμές, με τελική στάση στο αρχαίο ωδείο.*

*Όμως θελήσαμε να πάμε ένα βήμα πιο πέρα. Έτσι λοιπόν, προτείνουμε η όλη δράση που θα εντάσσεται στη Διεθνή Ημέρα Μνημείων να μπει και στην κεντρική πλατφόρμα του Διεθνούς Συμβουλίου Μνημείων και Τοποθεσιών, με δημιουργία ενός φόρουμ, μιας μεγάλης κοινότητας διάδοσης ιδεών από τους μαθητές με την τεχνική του Ignite. Το Ignite είναι η πολύ γρήγορη μετάδοση (στο συνοπτικό χρόνο των πέντε λεπτών), με ευφάνταστο και δημιουργικό τρόπο. Μέσω αυτής της τεχνικής τα παιδιά μοιράστηκαν όλη την εμπειρία τους από τη συμμετοχή τους στο πρόγραμμα, τον ενθουσιασμό και την αγάπη τους για τα μνημεία. Ταυτόχρονα πρότειναν καινοτόμες ιδέες και προτάσεις για τη σύνδεσή τους με τη σύγχρονη ζωή και την τοπική επιχειρηματική δραστηριότητα στην πόλη, στην περιοχή που ανήκουν.*

*Με μεγάλη μας χαρά έχουμε το πρώτο βίντεο του Ignite, το οποίο ευελπιστούμε να ενταχθεί σε μια μεγάλη πλατφόρμα, σε ένα μικρο-site, σαν το YouTube των μαθητών του «ΔΙΑΖΩΜΑΤΟΣ».*

Ακολούθησε η προβολή του σχετικού βίντεο.

Στο σημείο αυτό το λόγο έλαβε ο κ. Παναγιώτης Τσολιάς, Διευθυντής Εταιρικής Επικοινωνίας της ΕΡΤ, ο οποίος μίλησε για το *«Διαγωνισμό Video - Οι μαθητές μας ξεναγούν στα αρχαία θέατρα».*

Ο κ. Τσολιάς ανέφερε εισαγωγικά ότι η ΕΡΤ με μεγάλη προθυμία και αγάπη αγκάλιασε το διαγωνισμό μαθητικών video, με θέμα την ξενάγηση από τους ίδιους τους μαθητές στα αρχαία θέατρα. Τόνισε ότι πρόκειται για μια αξιέπαινη προσπάθεια που αναπτύχθηκε στις πολύ δύσκολες συνθήκες που βιώνουν οι εκπαιδευτικοί και οι μαθητές.

Ο κ. Τσολιάς πρόσθεσε: *«Είναι κάτι που λείπει όχι μόνο από το εκπαιδευτικό σύστημα, αλλά και από την καθημερινή μας κουλτούρα γενικότερα. Με αυτές τις δράσεις εκπαιδεύουμε τη νέα γενιά των Ελλήνων και των Ελληνίδων να έχει μια βιωματική επαφή με την ιστορία, μια βιωματική επαφή με τον τόπο που ζει ο καθένας από εμάς, αλλά και τη χώρα γενικότερα.*

*Δυστυχώς, έχουμε εξοβελίσει την επαφή αυτή από το εκπαιδευτικό μας σύστημα. Η ίδια η αρχιτεκτονική των πόλεων δεν μας το επιτρέπει. Ακόμα και στην Αθήνα, σε μια από τις αρχαιότερες πόλεις του κόσμου, δεν έχουμε εντάξει στην καθημερινότητά μας την άμεση επαφή με την αρχαιότητα. Συνεπώς, αξίζουν θερμά συγχαρητήρια σε όλους τους εκπαιδευτικούς που ουσιαστικά μετουσιώνουν τις ζώσες συναντήσεις των Ελλήνων με το παρελθόν τους.*

*Αυτό, λοιπόν, δεν μπορούσε παρά να το αγκαλιάσει η ΕΡΤ για τους εξής λόγους:*

*α) γιατί η εκπαιδευτική κοινότητα είναι ένα target group, στο οποίο η ΕΡΤ επένδυσε και επενδύει πολλά.*

*β) γιατί έχει την εκπαιδευτική τηλεόραση και τα πολυμέσα, η οποία ξανανοίγει ευτυχώς από τον Σεπτέμβριο.*

*γ) γιατί δίνει μεγάλη σημασία στον πολιτισμό.*

*Έτσι λοιπόν, τον περασμένο Δεκέμβριο, είχαμε τη χαρά να κάνουμε μια συνάντηση στις εγκαταστάσεις της ΕΡΤ, μεταξύ εκπροσώπων του Υπουργείου Πολιτισμού, του Υπουργείου Παιδείας, της ΕΡΤ και του «ΔΙΑΖΩΜΑΤΟΣ» για την υλοποίηση της δράσης: «Οι μαθητές μας ξεναγούν στα αρχαία θέατρα».*

*Στη συνέχεια απευθύνθηκε μια πρόσκληση σε μαθητές από τα σχολεία όλων των βαθμίδων σε όλη την Ελλάδα να αποστείλουν ένα δεκάλεπτο βίντεο προς την ΕΡΤ, στο οποίο οι ίδιοι θα ξεναγούσαν το κοινό σε ένα αρχαίο θέατρο της περιοχής τους ή της προτίμησής τους.*

*Αμέσως μετά το πέρας του διαγωνισμού, ειδική επιτροπή θα αξιολογήσει αυτά τα βίντεο, θα δώσει μια εύφημο μνεία στα τρία πρώτα, αλλά φυσικά όλο αυτό το υλικό θα αναρτηθεί και στην ιστοσελίδα της ΕΡΤ και θα αξιοποιηθεί επίσης και από την τηλεόραση.*

*Για εκπαιδευτικούς λόγους θα προβάλλουμε όλα τα video, καθώς ο διαγωνισμός δίνει τη δυνατότητα στα παιδιά να εκφραστούν μέσα από τη Δημόσια Τηλεόραση. Επιπλέον, το υλικό αυτό θα προβληθεί και από την ΕΡΤ World, το κανάλι του απόδημου ελληνισμού, δίνοντας την ευκαιρία σε ανθρώπους που ζουν μακριά να δουν με μια φρέσκια ματιά τους τόπους που αγάπησαν.*

*Έτσι λοιπόν, οργανώθηκε η δράση με τη συνεργασία των τεσσάρων αυτών φορέων. Φυσικά λόγω παραγωγής εκπαιδευτικών βίντεο απηλλάγησαν από τα τέλη χρήσης και κινηματογράφησης και αυτό έγινε με τη συνδρομή των κατά τόπους εφορειών αρχαιοτήτων, στις οποίες ανήκουν τα αρχαία θέατρα.*

*Από πλευράς του το Υπουργείο Παιδείας ενέταξε αυτό το πρόγραμμα στο πλαίσιο δράσεων των μαθητικών κοινοτήτων για την ανάδειξη της εκπαιδευτικής διάστασης της πολιτιστικής μας κληρονομιάς και απέστειλε εγκύκλιο σε όλα τα σχολεία, με την οποία ενημέρωνε για το project. Επίσης, παρείχε τη δυνατότητα πρόσβασης στον πλούσιο εκπαιδευτικό φάκελο, με τίτλο: «Αρχαίο θέατρο στον κύκλο του χρόνου».*

*Η Δημόσια Τηλεόραση δημιούργησε ειδική πλατφόρμα για την αποστολή και ανάρτηση των βίντεο των μαθητών.*

*Πολύτιμη ήταν και η βοήθεια του «ΔΙΑΖΩΜΑΤΟΣ», το οποίο παρείχε τεχνογνωσία σε εμάς για εκπαιδευτικά προγράμματα σε αρχαιολογικούς χώρους. Αυτό το project συσχετίστηκε με το project του «ΔΙΑΖΩΜΑΤΟΣ», την υιοθεσία των αρχαίων θεάτρων και τη δυνατότητα που δόθηκε σε μαθητές να γίνουν ξεναγοί του κοινού στα αρχαία θέατρα. Επίσης, μέσα από τη σελίδα του «ΔΙΑΖΩΜΑΤΟΣ» δόθηκε πρόσβαση στους μαθητές, και σε εμάς, σε έναν ενημερωμένο κατάλογο θεάτρων και πλούσιο υποστηρικτικό υλικό.*

*Μέσα από αυτό το πρόγραμμα εγκαινιάσαμε τα προγράμματα οπτικοακουστικής παιδείας που θα αναπτύξει στο άμεσο μέλλον η ΕΡΤ. Εντυπωσιακά ήταν και τα αποτελέσματα αυτού του διαγωνισμού. Συνολικά, 32 σχολεία από όλη την Ελλάδα δήλωσαν συμμετοχή και απέστειλαν τα βίντεο τους. Ο διαγωνισμός αυτός έδωσε την απαραίτητη τεχνογνωσία σε όλους μας για να αναδείξουμε την ελληνική πολιτιστική παραγωγή.*

*Επίσης, τέτοιες ενέργειες ανοίγουν τον δρόμο για να αναδειχθεί η αναγκαιότητα να συνεργαστούν πλέον οι φορείς του Δημοσίου με την ιδιωτική πρωτοβουλία, αλλά και με την Κοινωνία των Πολιτών. Νομίζω ότι είναι ο καλύτερος τρόπος για να αρθούν τα αρνητικά στερεότυπα και να δοθεί μια νέα ώθηση στη δημιουργικότητα των Ελλήνων.*

*Σε πολύ λίγες μέρες από τώρα, θα μπορέσουμε να χαρούμε όλοι τα βίντεο των παιδιών μέσα από το ert.gr.*

Στο σημείο αυτό το λόγο ζήτησε και έλαβε η κα Κορίνα Περτσινίδου, καθηγήτρια στο 1ο Γυμνάσιο Γέρακα. Η κα Περτσινίδου έδωσε συγχαρητήρια και στα σχολεία και στους υπολοίπους για τις δράσεις τους. Ανέφερε, επιπλέον, ότι το 1ο Γυμνάσιο Γέρακα ανέπτυξε ένα πολιτιστικό πρόγραμμα, με τίτλο *«Τα αρχαία θέατρα αντηχούν μες στη σιωπή τους»* και εγκαινίασε την πολιτιστική διαδρομή στα αρχαία θέατρα της Ηπείρου. *«Φέτος,* πρόσθεσε η κα Περτσινίδου, *κάναμε μια σύμπραξη μέσω του Ευρωπαϊκού Προγράμματος e-Twinning με το Γυμνάσιο της Μεσσήνης, το 1ο Γυμνάσιο Γέρακα και ένα σχολείο από την Κάτω Ιταλία. Η γλώσσα μας ήταν αγγλικά. Συνεπώς, δημιουργήσαμε παρουσιάσεις με συνεργατικά εργαλεία του διαδικτύου και επίσης είχαμε ως έναν κοινό άξονα τα έργα του Αριστοφάνη και τις ξεναγήσεις. Ξεναγήσαμε εμείς τους Μεσσήνιους εδώ στο αρχαίο θέατρο του Διονύσου και στο θέατρο του Ηρώδου του Αττικού. Εκείνοι μας παρουσίασαν τον αρχαιολογικό χώρο της Μεσσήνης, όπου και παίξαμε τα δύο έργα του Αριστοφάνη, εμείς τον «Πλούτο» και αυτοί την «Ειρήνη». Ετοιμάζουν τώρα και οι Ιταλοί επίσης τις «Νεφέλες» του Αριστοφάνη στα αγγλικά.*

*Μέσα από αυτή τη δράση μας αποκομίσαμε πολύ ωραία στοιχεία.Μέσω αυτού του προγράμματος όλοι οι μαθητές ευαισθητοποιήθηκαν, αγκάλιασαν τα μνημεία και έγιναν αρωγοί αυτής της προσπάθειας. Τα αρχαία θέατρα ένωσαν αυτά τα τρία σχολεία και ευελπιστούμε και την επόμενη χρονιά να συνεχίσουμε το πρόγραμμα με περισσότερες δράσεις.*

Αμέσως μετά, το λόγο έλαβε ο κ. Ιωάννης Μαριόλης, υπεύθυνος παιδείας στο Δήμο Αλίμου και μέλος της Ελεγκτικής Επιτροπής του Σωματείου «ΔΙΑΖΩΜΑ», ο οποίος ανέφερε περίπου τα εξής:

*«Είμαι εδώ ως «Διαζωματικός» στρατιώτης πρώτης γραμμής που υπηρετεί τα οράματα του «ΔΙΑΖΩΜΑΤΟΣ». Με την 5η τάξη του 9ου Δημοτικού Σχολείου Αλίμου υιοθετήσαμε το αρχαίο θέατρο Ευωνύμου Τραχώνων που βρίσκεται στην περιοχή μας. Μάλιστα στις 14 Ιουνίου 2016 οι μαθητές θα παρουσιάσουν στο αρχαίο θέατρο ένα έργο θεατρικό, δικό μου, σε μουσική του κ. Νίκου Ξανθούλη. και τα ίδια τα παιδιά θα σας παρουσιάσουμε δρώμενα στους χώρους της ορχήστρας».*

Κλείνοντας, ο κ. Μαριόλης κάλεσε όλους τους παρευρισκόμενους στην παραπάνω εκδήλωση.

Ο κ. Τσιαβός, αφού ευχαρίστησε όλο το γκρουπ των εκπαιδευτικών και των μαθητών, εγκαινίασε την τρίτη ενότητα της συνάντησης που ήταν αφιερωμένη στη συνάντηση με νέους τόπους & νέους μετόχους στην κοινή μας προσπάθεια, αλλά και στο ταξίδι του «ΔΙΑΖΩΜΑΤΟΣ» στην Αμερική.

*«Εδώ,* πρόσθεσε ο κ. Τσιαβός, *θα έχουμε την ευκαιρία να ακούσουμε τον κ. Ευδόκιμο Φρέγκογλου, υπεύθυνο πολυμεσικών εφαρμογών του «ΔΙΑΖΩΜΑΤΟΣ» και την κ. Κασσιανή Μπένου, στέλεχος πολιτιστικής διαχείρισης και ιδρυτικό μέλος του «ΔΙΑΖΩΜΑΤΟΣ» που ταξίδεψαν στην Αμερική. Τα δύο παιδιά θα μας μιλήσουν για το ταξίδι του «ΔΙΑΖΩΜΑΤΟΣ» στην Αμερική που πραγματοποιήθηκε στο πλαίσιο της προσπάθειας που κάνουμε να φέρουμε όλα αυτά τα θέατρα και τον ελληνικό πολιτισμό σε επαφή με το εξωτερικό. Τέλος, μέσω ζωντανής σύνδεσης μέσω Skype θα μας μιλήσει ο κ. Χάρης Λυπιρίδης, στέλεχος της World Bank στην Ουάσιγκτον που υποδέχθηκε την ομάδα του Διαζώματος.*

Την Γ΄ ενότητα άνοιξε η κ. Κασσιανή Μπένου, στέλεχος πολιτιστικής διαχείρισης, ιδρυτικό μέλος Διαζώματος, η οποία μίλησε για το ταξίδι του Διαζώματος στην Αμερική», λέγοντας περίπου τα εξής:

*«Είχε προταθεί αρκετές φορές στο παρελθόν στο «ΔΙΑΖΩΜΑ», να παρουσιάσει το έργο του στο εξωτερικό. Όμως ο πρόεδρός του, κ. Σταύρος Μπένος, ένιωθε ότι δεν ήμασταν ακόμα έτοιμοι για κάτι τέτοιο. Όταν μας έκαναν την πρόταση από την Ουάσιγκτον να ταξιδέψουμε στην Αμερική για να παρουσιάσουμε τη δουλειά του Σωματείου στην Παγκόσμια Τράπεζα, στο Georgetown University και σε μια κοινότητα νέων που δραστηριοποιείται στην Ουάσιγκτον, οι συνθήκες είχαν πλέον ωριμάσει. Ξεκινήσαμε για την Αμερική μία ομάδα του Διαζώματος αποτελούμενη από τον Πρόεδρο, κ. Σταύρο Μπένο, τον κ. Ευδόκιμο Φρέγκογλου, τον κ. Βασίλη Λαμπρινουδάκη, Καθηγητή Αρχαιολογίας και γενικό γραμματέα του Σωματείου, την κ. Μάγδα Καραμήτσου και κ. Πολυξένη Ράδου.*

*Η πρώτη παρουσίαση του έργου του Σωματείου πραγματοποιήθηκε στην Παγκόσμια Τράπεζα, την οποία μπορείτε να παρακολουθήσετε σε ένα βίντεο που έχει επιμεληθεί κ. Γιώργος Καραμήτσος. Στη συνέχεια μαζί με τον Ευδόκιμο Φρέγκογλου παρουσιάσαμε την ολιστική εικόνα του Διαζώματος στην κοινότητα των νέων που δραστηριοποιείται στην Ουάσιγκτον. Εγώ αναφέρθηκα στην αναζήτηση νέων πηγών χρηματοδότησης των μνημείων, αλλά και στην ενεργοποίηση νέων κοινοτήτων. Ενημέρωσα τους νέους της κοινότητας συνολικά για το «ΔΙΑΖΩΜΑ», καθώς, επίσης, και για τη φιλοσοφία του να μην πάρει ποτέ χρήματα από το κράτος, καθώς η επιθυμία μας είναι να δίνουμε μόνο. Τους μίλησα για τη δημιουργία μιας νέας κοινότητας, η οποία θέλει πάντα να βλέπει τη φωτεινή πλευρά της χώρας μας.*

*Τους μίλησα, επίσης, για τα αρχαία θέατρα, τα οποία είναι τα μόνα που ακόμα και σήμερα έχουν την ίδια χρήση για την οποία δημιουργήθηκαν, καθώς και για το πόσο δύσκολο ήταν για εμάς να εντάξουμε τις νέες κοινότητες στην προσπάθειά μας. Αναφέρθηκα στα δυνατά μας σημεία, όπως για την πραγματοποίηση του προγράμματος crowdfunding μέσω της δημιουργίας κουμπαράδων. Ο πατέρας μου (Σταύρος Μπένος) χωρίς να το γνωρίζει, είχε την ιδέα της δημιουργίας ενός ολιστικού crowdfunding, δηλαδή, δώσαμε την δυνατότητα να μπορούν να συμβάλουν, όλοι όσοι θέλουν, έστω και με ένα ευρώ στα θέατρα από την αρχή.*

*Τους ενημέρωσα για το δεύτερο μεγάλο μας βήμα, το οποίο είναι η ένταξη της επιχειρηματικότητας στην οικογένειά του Διαζώματος, δηλαδή για τον θεσμό των Εταιρικών Μελών. Μαζί, δηλαδή με τις υγιείς επιχειρήσεις της χώρας, οι οποίες κάνουν θαύματα παρά τις δύσκολες συνθήκες στις οποίες δουλεύουν, προσπαθούμε να ενώσουμε τις «σούπερ δυνάμεις» μας και να δημιουργήσουμε έναν καινούργιο «σούπερ ήρωα» που παραμένει αισιόδοξος στη χώρα μας.*

*Τόνισα ότι σε αυτό το ταξίδι δεν ζητάμε χρήματα, ζητάμε φίλους, συνεργάτες και ονειροπόλους ανθρώπους και ό,τι επιθυμεί ο καθένας να προσφέρει είναι πάντα παραπάνω από ευπρόσδεκτο. Έχει σημασία να ονειρεύεσαι, να βρίσκεις συμμέτοχους και φίλους, να κάνουμε όλοι μαζί σχέδια, να δουλεύουμε όλοι μαζί, να μοιραζόμαστε τις ίδιες αγωνίες και τις ίδιες χαρές.*

*Στο «ΔΙΑΖΩΜΑ», μπορούμε να σκεφτόμαστε ελεύθερα, να είμαστε δημιουργικοί, να έχουμε αυτή την ολιστική προσέγγιση και την πεποίθηση ότι αν αλλάζουμε εμείς, αλλάζει ο κόσμος.*

Αμέσως μετά ο κ. Ευδόκιμος Φρέγκογλου, υπεύθυνος πολυμεσικών εφαρμογών του Διαζώματος περιέγραψε τη δική του εμπειρία από το ταξίδι στην Αμερική.

*«Στο ταξίδι αυτό έπρεπε να δουλέψουμε όλοι μαζί σαν μια, ομάδα για να ανταπεξέλθουμε σε κάτι καινούργιο.*

*Όταν μας προσκάλεσαν στην Ουάσιγκτον, μας πρότειναν η ακαδημαϊκή μας παρουσίαση στο Georgetown University να κινηθεί γύρω από τις τρεις λέξεις, επιβίωση, αναβίωση, επανερμηνεία. Οπότε παρουσιάσαμε το έργο του Διαζώματος χρησιμοποιώντας τις παραπάνω τρεις λέξεις.*

*Στο κομμάτι λοιπόν της επιβίωσης, το «ΔΙΑΖΩΜΑ» βοηθάει στην αναστήλωση και ανάδειξη των αρχαίων θεάτρων. Αυτή είναι η καρδιά του. Η διαδικασία της αναστήλωσης και της ανάδειξης των αρχαίων θεάτρων χωρίζεται σε πέντε διακριτές φάσεις: γεωφυσικές έρευνες, απαλλοτριώσεις, ανασκαφές, μελέτες και εργασίες αποκατάστασης. Η Ευρωπαϊκή Ένωση μέχρι το 2010 χρηματοδοτούσε και τις πέντε αυτές φάσεις. Όμως τα τελευταία έτη αποφάσισε ότι θα χρηματοδοτεί μόνο την πέμπτη και τελευταία φάση, η οποία είναι η αποκατάσταση. Το «ΔΙΑΖΩΜΑ» δεν διαχειρίζεται χρήματα που προέρχονται από το κράτος ή από την Ευρωπαϊκή Ένωση, το Υπουργείο Πολιτισμού είναι αυτό που τα διαχειρίζεται.*

*Το «ΔΙΑΖΩΜΑ», λοιπόν συγκεντρώνει τα χρήματα, για τις τέσσερις πρώτες φάσεις. Επίσης, φροντίζει για την ανάθεση των μελετών που απαιτούνται για τις εργασίες αποκατάστασης, δηλαδή για το τελικό στάδιο ώστε να ολοκληρωθεί η αναστήλωση ενός αρχαίου θεάτρου.*

*Το «ΔΙΑΖΩΜΑ», λοιπόν, μέσα από τις συνέργειές που αναπτύσσει με τους ανθρώπους από του οποίους περιστοιχίζεται, τον επιχειρηματικό κόσμο, τους φορείς, συγκεντρώνει χρήματα για τις τρεις πρώτες φάσεις και παραδίδει τις μελέτες στο Υπουργείο Πολιτισμού. Το Υπουργείο Πολιτισμού, με τη σειρά του μπορεί να αντλήσει πλέον χρήματα από τα Ε.Σ.Π.Α. για να προχωρήσει στην αποκατάσταση. Στο τελικό στάδιο (αναστήλωση) βρίσκονται πάνω από 25 αρχαία θέατρα, όταν από τη μεταπολίτευση και έπειτα είχαμε μόνο οχτώ.*

*Η δεύτερη λέξη της παρουσίασης ήταν η αναβίωση. Η αναβίωση σχετίζεται με τη ζωή σε ένα αρχαίο θέατρο. Η ζωή είμαστε όλοι εμείς, οι άνθρωποι οι οποίοι επισκέπτονται τα θέατρα, παρακολουθούν παραστάσεις και τα αγαπούν. Αυτά τα μνημεία δεν πρέπει να είναι ερειπωμένα, χρειάζονται ζωή και χρειάζονται όλους εμάς να τα βοηθάμε.*

*Τέλος, η τρίτη και τελευταία λέξη είναι η επανερμηνεία. Τους ενημερώσαμε για το νέο μοντέλο ανάπτυξης, το οποίο ουσιαστικά φέρνει τα μνημεία στο κέντρο της αειφορίας και της βιώσιμης ανάπτυξης. Η ένταξη δηλαδή των μνημείων στην οικονομία και στην καθημερινή μας ζωή. Παρουσιάσαμε για πρώτη φορά τα δύο πιλοτικά προγράμματα, τις πολιτιστικές διαδρομές και τα αρχαιολογικά πάρκα και πιο συγκεκριμένα την πολιτιστική διαδρομή στα αρχαία θέατρα της Ηπείρου. Η πολιτιστική διαδρομή της Ηπείρου εγκρίθηκε από την Ευρωπαϊκή Ένωση πριν από την προγραμματική περίοδο του 2014-2020, δηλαδή το 2013. Στη νέα προγραμματική περίοδο θέλουμε τα μνημεία να ενταχθούν στην πραγματική ζωή και στην οικονομία, δηλαδή να δημιουργήσουμε ένα νέο μοντέλο πολιτιστικού τουρισμού.*

*Το «ΔΙΑΖΩΜΑ» έχει πλέον προχωρήσει σε μια παγκόσμια καινοτομία, φέρνοντας ένα νέο μοντέλο, όπως για παράδειγμα τη Διαδρομή της Ηπείρου όπου τρεις περιφερειακές ενότητες συνεργάζονται μαζί για πέντε αρχαιολογικούς χώρους. Η πολιτιστική διαδρομή της Ηπείρου, η οποία θα δώσει μία νέα ώθηση στο τουρισμό της περιοχής, καλύπτει 334 χιλιόμετρα και αναπτύσσεται σε πέντε όμορφους αρχαιολογικούς χώρους: τη Δωδώνη, την Αμβρακία, τη Νικόπολη, τα Γίτανα και την Κασσώπη.*

Τέλος, ο κ. Ευδόκιμος Φρέγκογλου έδειξε ένα σχετικό γράφημα των συνεργειών που αναπτύχθηκαν για το σχεδιασμό και την υλοποίηση της Πολιτιστικής Διαδρομής των αρχαίων θεάτρων της Ηπείρου.

Ο κ. Ευδόκιμος Φρέγκογλου αφού ολοκλήρωσε την παρουσίαση του πρόβαλε ένα βίντεο με στιγμιότυπα από το ταξίδι της ομάδας του Διαζώματος, το οποίο επιμελήθηκε ο κ. Γιώργος Καραμήτσος.

Στη συνέχεια ο κ. Χάρης Λυπηρίδης, στέλεχος της World Bank στην Αμερική είπε λίγα λόγια για το τι αποκόμισε από την επίσκεψή του Διαζώματος στην Αμερική.

Ο κ. Λυπηρίδης, αφού ευχαρίστησε θερμά όλους για την πρόσκληση να μιλήσει στο ΑΝΩ ΔΙΑΖΩΜΑ, μίλησε για τη διάδοση του έργου του «ΔΙΑΖΩΜΑΤΟΣ» στην Αμερική», αναφέροντας περίπου τα εξής:

*«Θα ήθελα να σας πω ότι η ευκαιρία που μου δόθηκε να σας γνωρίσω ήταν μια μοναδική εμπειρία και χαίρομαι πραγματικά πολύ. Την τελευταία ώρα, παρακολουθώ τις εργασίες του Άνω Διαζώματος και νομίζω πραγματικά ότι αξίζει, τέτοιου είδους προσπάθειες, να ακούγονται και να προβάλλονται.*

*Ήταν μεγάλη μας χαρά που μας επισκέφθηκε το «ΔΙΑΖΩΜΑ». Ο κύριος Μπένος είναι μία πηγή μεγάλης έμπνευσης, όπως και όλη η ομάδα του «ΔΙΑΖΩΜΑΤΟΣ». Ήταν πραγματικά μια πολύ θετική εμπειρία, καθώς στην ελληνική κοινότητα της Αμερικής υπάρχει αυτή η νοσταλγική όψη της Ελλάδος.*

*Μέσα λοιπόν, σε αυτό το νοσταλγικό κλίμα ήρθε το «ΔΙΑΖΩΜΑ» με ένα πολύ διαφορετικό μήνυμα. Με ένα μήνυμα, το οποίο ο κόσμος δεν είχε ξανακούσει, ένα μήνυμα το οποίο μας έλεγε ότι τα μνημεία δεν είναι μόνο μέρος της συλλογικής μας ιστορικής ταυτότητας και της νοσταλγίας μας, αλλά είναι μια εμπειρία και μάλιστα μια εμπειρία συλλογική και οικουμενική.*

*Το «ΔΙΑΖΩΜΑ» έκανε τρεις παρουσιάσεις: στο Georgetown, στην Παγκόσμια Τράπεζα και στη συνάντηση με τους νέους. Εγώ θα ήθελα να επικεντρωθώ κυρίως στην παρουσίαση στην Παγκόσμια Τράπεζα και στη συνάντηση με τους νέους. Στην Παγκόσμια Τράπεζα νομίζω ο ρόλος του Διαζώματος κέντρισε το ενδιαφέρον, υπό την έννοια ότι υπήρξε ανταλλαγή απόψεων όσον αφορά το μοντέλο της διαχείρισης το οποίο προβάλλει το «ΔΙΑΖΩΜΑ» και μοιράστηκε τις εμπειρίες του πάνω στο κομμάτι αυτό. Θεωρώ ότι είναι εξαιρετικά σημαντικό το γεγονός ότι το «ΔΙΑΖΩΜΑ» πρόβαλε ζητήματα που προβάλλονται πάρα πολύ από διεθνείς οργανισμούς και διεθνή κέντρα, η συμμετοχή της τοπικής κοινωνίας μέσα σε διάφορες πρωτοβουλίες.*

*Η δεύτερη παρουσίαση αφορούσε τη συνάντηση με τους νέους, με την νέα ελληνική διασπορά στην Ουάσιγκτον. Η νέα ελληνική διασπορά έχει δύο βασικά χαρακτηριστικά, σε σχέση με τους Έλληνες της Αμερικής. Το πρώτο βασικό χαρακτηριστικό είναι η ευκολία της επικοινωνίας, το γεγονός όλοι γνωρίζουμε τι πραγματικά γίνεται στην Ελλάδα, επισκεπτόμαστε την Ελλάδα τακτικά, παρακολουθούμε, ανταλλάσσουμε πληροφορίες και συμμετέχουμε σε δράσεις που γίνονται στην Ελλάδα. Το δεύτερο χαρακτηριστικό, είναι το γεγονός ότι αυτή η νέα ελληνική διασπορά έχει μια ιδιαίτερη οικουμενικότητα. Δηλαδή, είναι πολύ πιο εύκολο να επικοινωνεί με διαφορετικούς λαούς, μπορεί να ανταλλάξει με ευκολία πληροφορίες.*

*Η συνάντηση, λοιπόν, αυτή μεταξύ διαφόρων λαών μας έδωσε στοιχεία για την τεχνολογία και την οικουμενικότητα, τα οποία νομίζω μπορούν να απασχολήσουν το «ΔΙΑΖΩΜΑ» μέσα από τη νέα ελληνική διασπορά προκειμένου να προωθήσει το μήνυμά του για την αξία της ανάδειξης των μνημείων.*

*Η συζήτησή μας κινήθηκε γύρω από τρεις πυλώνες.*

1. *Ο πρώτος πυλώνας αφορούσε το περιεχόμενο των δράσεων του Σωματείου «ΔΙΑΖΩΜΑ». Το έργο του Διαζώματος και η σύνδεση του με την εκπαίδευση. Συζητήσαμε πως το «ΔΙΑΖΩΜΑ» μπορεί να συνδεθεί εδώ, στην Ουάσιγκτον, με τις έδρες των ελληνικών σπουδών, τα ελληνικά σχολεία.*
2. *Ο δεύτερος πυλώνας αφορούσε τον ακτιβισμό των δράσεων του Σωματείου «ΔΙΑΖΩΜΑ», το οποίο πραγματικά ταιριάζει αρκετά στην Αμερική. Το στοιχείο του εθελοντισμού και η λογική των χορηγών, είναι πάρα πολύ έντονα και εδώ (Ουάσιγκτον). Το γεγονός, δηλαδή ότι το «ΔΙΑΖΩΜΑ» δεν περιμένει από το κράτος μια επιχορήγηση αλλά προσφέρει στην κοινωνία. Επίσης, μιλήσαμε για την αναπτυξιακή διάσταση των θεάτρων και πώς μπορούν να ενταχθούν την κοινωνία, φέρνοντας ως παράδειγμα την πολιτική του Περού για τη διαχείριση των μνημείων σε σχέση με τον τουρισμό.*
3. *Τέλος ο τρίτος πυλώνας είναι η επικοινωνία. Συζητήθηκε το πώς μπορεί να χρησιμοποιήσει το «ΔΙΑΖΩΜΑ» αυτό το νέο κύμα Ελλήνων οι οποίοι έχουν βγει στο εξωτερικό, ώστε να προωθήσουν τις δράσεις του στρατηγικά, δηλαδή στην αγγλική γλώσσα και σε διάφορα ακροατήρια, όχι μόνο την Αμερική.*

Στη συνέχεια ακολούθησε συζήτηση μεταξύ των κ.κ. Λυπηρίδη, Μπένου και Φρέγκογλου. Ο κ. Φρέγκογλου τόνισε ότι ουσιαστικά μετά από το ταξίδι στην Αμερική μπήκαν οι βάσεις για να ξεκινήσει ένα άτυπο διεθνές δίκτυο νέων. Ο κ. Λυπηρίδης συμφώνησε λέγοντας πως δόθηκε η δυνατότητα σε αρκετό κόσμο να μάθει το «ΔΙΑΖΩΜΑ».

Στο σημείο αυτό ο κ. Πρόδρομος Τσιαβός προλόγισε την τέταρτη ενότητα της Συνάντησης, με θέμα: «*Συνάντηση με ένα νέο μοντέλο βιώσιμης ανάπτυξης».*

Κατά τη διάρκεια αυτής μίλησαν οι κ.κ. Κέλλυ Κοζυράκη, στέλεχος επικοινωνίας της Ολυμπίας Οδού, εταιρικού μέλους του Σωματείου «ΔΙΑΖΩΜΑ», Βαγγέλης Ευθυμίου, σκηνοθέτης, δημιουργός ντοκιμαντέρ και μέλος του «ΔΙΑΖΩΜΑΤΟΣ» και οι εκπρόσωποι – συνιδρυτές της Εταιρείας Εφαρμογών Clio Muse, Ανδρέας Φατούρος, συντηρητής αρχαιοτήτων και έργων τέχνης, υπεύθυνος του περιεχομένου των εφαρμογών της Clio Muse, Δάφνη Τσεβρένη, οικονομολόγος και υπεύθυνη οικονομικής ανάπτυξης της Clio Muse και Γιάννης Νικολόπουλος, ηλεκτρολόγος-μηχανικός και υπεύθυνος τεχνολογίας της Clio Muse. Η ομάδα της Clio Muse μίλησε για το έργο της Εταιρείας στην υπηρεσία της πολιτιστικής κληρονομιάς, καθώς και για τις συνέργειές της με το «ΔΙΑΖΩΜΑ».

Αρχικά, η κ. Κέλλυ Κοζυράκη ανέφερε ότι νιώθει την ανάγκη να ενημερώσει το κοινό για ποιον λόγο η Ολυμπία Οδός συμμετέχει στο Άνω Διάζωμα, καθώς και για τα αποτέλεσμα της συνεργασίας με το «ΔΙΑΖΩΜΑ».

Η κ. Κοζυράκη μίλησε για την συνεργασία αυτή, λέγοντας περίπου τα εξής:

*«Πολλοί μπορεί να γνωρίζετε ήδη την Εταιρεία Ολυμπία Οδός. Η Ολυμπία Οδός είναι ουσιαστικά ένα έργο παραχώρησης, όχι κατασκευαστική εταιρεία, που δημιουργήθηκε για να μελετήσει, χρηματοδοτήσει, κατασκευάσει, λειτουργήσει και συντηρήσει τον αυτοκινητόδρομο από την Ελευσίνα έως την Πάτρα. Το παραπάνω έργο χωρίζεται σε τρία τμήματα. Το πρώτο τμήμα είναι το «Ελευσίνα-Κόρινθος», το οποίο ήταν ήδη κατασκευασμένο και το ανέλαβε η Ολυμπία Οδός για αναβάθμιση, λειτουργία και συντήρηση, όπως επίσης και το δεύτερο τμήμα, που αφορά την περιμετρική των Πατρών. Τέλος, το τρίτο τμήμα αφορά το ενδιάμεσο σημείο της Κορίνθου-Πατρών, στο οποίο 120 χιλιόμετρα πρέπει να ανακατασκευάσουμε πλήρως.*

*Τρεις είναι οι κυριότερες δυσκολίες του έργου αυτού:*

1. *Η μεγαλύτερη δυσκολία είναι η ταυτόχρονη λειτουργία, δηλαδή, η μελέτη της νέας Κορίνθου-Πατρών, η οποία συμπίπτει κατά 85% στον ήδη υπάρχοντα δρόμο και το υπόλοιπο 15% αποτελείται από σήραγγες, που περνούν μέσα από τα βουνά.*
2. *Η δεύτερη δυσκολία μας ήταν «μη συνεργασία» μας με την ΕΡΓΟΣΕ, καθώς ταυτόχρονα κατασκευάστηκε η επέκταση της σιδηροδρομικής γραμμής μέχρι την Πάτρα και δυστυχώς οι δύο μελετητικές ομάδες δεν είχαν επικοινωνία.*
3. *Τέλος, η τρίτη δυσκολία ήταν ο πλούτος των αρχαιολογικών ευρημάτων, ο οποίος νομίζω εξέπληξε και τους αρχαιολόγους τους ίδιους.*

*Αναφέρω μόνο αυτά τα τρία παραδείγματα δυσκολιών που προέκυψαν, από τα πολλά, καθώς η Ολυμπία Οδός έχει ταυτιστεί με το έργο της ανακατασκευής της Κορίνθου-Πατρών, το οποίο μέσα στον επόμενο χρόνο, θα έχει ολοκληρωθεί. Θα υπάρχει, λοιπόν ένας έτοιμος δρόμος, όμως εμείς σαν Ολυμπία Οδός θα συνεχίσουμε να είμαστε εδώ, γιατί έχουμε τη λειτουργία και τη συντήρηση του δρόμου. Ο αυτοκινητόδρομος αυτός είναι μια υπηρεσία για χιλιάδες οδηγούς, είναι ένα πραγματικό εργαλείο για την ανάπτυξη και την σύνδεση τόπων και κοινωνιών μέσω της μεταφοράς αγαθών, ιδεών και φυσικά προοπτικών.*

*Αποφασίσαμε, λοιπόν να μην περιμένουμε την ολοκλήρωση του δρόμου και ξεκινήσουμε από τώρα αυτή τη διεργασία, ώστε να καταλάβει ο κόσμος ότι δεν κατασκευάζουμε ένα απλό μπετόν που περνάει από πόλεις και χωριά, αλλά ότι είμαστε ένας οργανισμός όπου θέλουμε να είμαστε χέρι-χέρι με τις τοπικές αυτές κοινωνίες. Στόχος μας είναι να ικανοποιήσουμε τις προσδοκίες όσων περισσότερων μπορούμε και να ταυτίσουμε την Ολυμπία Οδός με κάθε είδους δραστηριότητα της τοπικής κοινωνίας και των δήμων από τους οποίους διέρχεται.*

*Φιλοδοξία μας είναι η Ολυμπία Οδός να άρει κάθε είδους αποκλεισμό, κυριολεκτικά και μεταφορικά. Μέσα σε αυτό το πλαίσιο αποφάσισε να συνεργαστεί με το «ΔΙΑΖΩΜΑ», με το οποίο έχει δύο παράλληλους δρόμους. Έχουμε τον μοντέρνο και τον αρχαίο δρόμο, που περνάει από αρχαιολογικά πάρκα και αρχαία θέατρα Εμπλέκει το σύνολο των κοινωνιών και όλες σχεδόν τις παραγωγικές δραστηριότητες, μέσα από τις οποίες μπορούμε να δώσουμε ώθηση στην ανάπτυξη.*

*Ο κ. Μπένος, λοιπόν, πρότεινε, αφού υπάρχει ήδη μια πολιτιστική διαδρομή, να δημιουργήσουμε ένα τουριστικό προϊόν, ένα brand name. Στόχος αυτής της πολιτιστικής και περιβαλλοντικής διαδρομής της Ολυμπίας Οδού είναι η ανάδειξη όλων των σημαντικών μνημείων που υπάρχουν στον άξονά της και η δημιουργία ενός επώνυμου τουριστικού προϊόντος.*

*Μέχρι στιγμής, έχει γίνει η μελέτη καταγραφής των μνημείων και οι μελέτες προσβασιμότητας σε αυτά. Επίσης, υποστηρίζουμε τη δράση «Μαθητές ξεναγούν μαθητές στα αρχαία θέατρα», στην οποία συμμετείχαμε με το Νηπιαγωγείο του Κεραμικού στην αρχαία Κόρινθο.*

*Επίσης, στόχος μας είναι να δημιουργήσουμε μία εφαρμογή (application), η οποία θα είναι ουσιαστικά μία ψηφιακή ξενάγηση της διαδρομής. Η εφαρμογή αυτή θα εκτίθεται και σε οθόνες σε ειδικούς χώρους στους Σταθμούς Εξυπηρέτησης Αυτοκινητιστών της Ολυμπίας Οδού, όπου θα μπορεί ο κάθε επισκέπτης να ενημερωθεί και να δει τη διαδρομή και τα μνημεία, αλλά και τους τοπικούς παραγωγούς.*

*Τέλος, ο κ. Ευδόκιμος Φρέγκογλου έχει δημιουργήσει την τρισδιάστατη απεικόνιση της πολιτιστικής διαδρομής της Ολυμπίας Οδού».*

Αμέσως μετά, ο κ. Βαγγέλης Ευθυμίου παρουσίασε την παραγωγή ενός βίντεο, το οποίο γυρίστηκε κατά μήκος την Ολυμπίας Οδού, σε συνεργασία με το Σωματείο «ΔΙΑΖΩΜΑ».

Στο σημείο αυτό το λόγο έλαβε ο κ. Γιάννης Νικολόπουλος, συνιδρυτής και τεχνικός διευθυντής της εταιρείας Clio Muse, ο οποίος μίλησε με θέμα: *«Η Clio Muse στην υπηρεσία της Πολιτισμικής Κληρονομιάς. Οι συνέργειες με το «ΔΙΑΖΩΜΑ».*

Ο κ. Νικολόπουλος ξεκίνησε, εξηγώντας τους λόγους για τους οποίους ιδρύθηκε η Clio Muse, λέγοντας περίπου τα εξής: *«Το 2012, μαζί με τους συναδέλφους μου συνειδητοποιήσαμε ότι οι τουριστικοί και πολιτιστικοί φορείς δαπανούν πάρα πολλά χρήματα για να φτιάξουν μία τεχνολογία, η οποία σε σύγκριση με τα διεθνή πρότυπα είναι ίσως απαρχαιωμένη. Συνεπώς, καταλήγουμε σε μία τεχνολογία που δεν δημιουργεί κοινότητα, δηλαδή επισκέπτεσαι κάτι, βλέπεις κάτι και μετά από λίγο καιρό το ξεχνάς. Ταυτόχρονα, οι ταξιδιώτες και οι χρήστες εφαρμογών ζητούν όλο και περισσότερο προσωποποιημένο περιεχόμενο δηλαδή, πολιτιστικό περιεχόμενο υψηλής ποιότητας. Συνεπώς, ο κάθε τουριστικός φορέας θεωρεί ότι έχει φτιάξει την πιο καλή εφαρμογή, δημιουργώντας έτσι μια πολύ μεγάλη, τμηματοποιημένη αγορά. Δεν υπάρχει λοιπόν, ένα ενιαίο εργαλείο για όλες τις ξεναγήσεις.*

*Η Clio Muse, λοιπόν, θέλησε να προτείνει μία λύση για αυτό το πρόβλημα και μετά από πολύ μεγάλη έρευνα στα παγκόσμια δρώμενα, δημιούργησε μια εφαρμογή ξεναγήσεων για εσωτερικούς χώρους, αλλά και για περιπάτους στην πόλη. Το διαφορετικό που κάνει αυτή η εφαρμογή είναι ότι ακολουθεί μια πολύ συστηματοποιημένη και συγκεκριμένη μεθοδολογία. Δηλαδή, κάθε σημείο μιας ξενάγησης παρουσιάζεται μέσα από πέντε έως δέκα πολύ σύντομες ιστορίες, πρωτότυπα γραμμένες, στο χέρι, από επιστήμονες. Οι ιστορίες αυτές, μπορεί να είναι ιστορικού ενδιαφέροντος, πιο χιουμοριστικές, για μικρά παιδιά, αλλά και για μεγάλους, έτσι ώστε κάθε επισκέπτης, κάθε χρήστης της εφαρμογής να μπορεί να βρει σε κάθε σημείο κάτι που τον ενδιαφέρει.*

*Επιπλέον, προτείναμε οι φορείς που έχουν μια έκθεση, οι φορείς πολιτισμού ή οι τουριστικοί φορείς να μπορούν να διαχειρίζονται αυτό το περιεχόμενο, χωρίς μεγάλο κόστος. Έτσι λοιπόν, η Clio Muse, προτείνει ένα τεχνολογικό εργαλείο για τη διάχυση του πολιτισμού και τη δημιουργία κοινοτήτων. Η εφαρμογή αυτή είναι διαθέσιμη από το 2014 για κινητά Android και IOS, σε Appstore και Google Play Store, η οποία έχει βραβευθεί Ελλάδα, Ευρώπη και Αμερική επτά φορές για την επαναχρησιμοποίηση πολιτισμικού περιεχομένου υψηλής ποιότητας, αλλά και για το επιχειρηματικό της μοντέλο.*

*Έχουμε δημιουργήσει δηλαδή μία ηλεκτρονική «Εφαρμογή Ξενάγησης». Η Clio Muse κάνει κάτι διαφορετικό, παρά τον μεγάλο ανταγωνισμό, καθώς συνδυάζει τα πλεονεκτήματα τόσο των φυσικών ξεναγών, που ίσως είναι η καλύτερη μορφή ξενάγησης, όσο και των εφαρμογών ξενάγησης. Ταυτόχρονα, έχει προσωποποιημένο περιεχόμενο. Με ένα πολύ εύκολο τρόπο μπορείς να ορίσεις το κόστος που θα πληρώσει ένας οργανισμός και έχεις την δυνατότητα να διαχειρίζεσαι το περιεχόμενο, κάτι που άλλωστε ήταν το ζητούμενο εξ αρχής.*

*Συνεπώς, το ανταγωνιστικό της πλεονέκτημα μας είναι ότι στην ίδια πλατφόρμα συναντιέται το μεγάλο κοινό που έχουν οι τουριστικοί φορείς, οι επισκέπτες στη χώρα μας και το υψηλής ποιότητας πολιτιστικό περιεχόμενο.*

*Όλες αυτές οι διαδρομές ήταν αποτέλεσμα συνεργασιών με κάποιους φορείς, για παράδειγμα με τον Διεθνή Αερολιμένα Αθηνών «Ελευθέριος Βενιζέλος». Η Clio Muse είναι το εργαλείο. Το όραμα της ιδρυτικής ομάδας είναι να δώσει αυτό το εργαλείο ακόμα και στον πιο μικρό λαογραφικό σύλλογο ή ακόμα και σε ένα σχολείο, ώστε μπορέσουν να ανταπεξέλθουν οικονομικά και να φτιάξουν μια ψηφιακή ξενάγηση από το υλικό που προέκυψε.*

*Η Clio Muse είναι μια νεοφυής επιχείρηση, μια βιώσιμη επιχείρηση. Συνεργάζεται με πολιτιστικούς φορείς και τουριστικούς φορείς. Αυτοί, λοιπόν, δημιουργούν τις εκθέσεις, πληρώνουν κάποια ετήσια συνδρομή και ταυτόχρονα από τη μεταπώληση των εισιτηρίων για αυτές τις διαδρομές εμείς παίρνουμε κάποια χρήματα. Αυτοί είναι οι άμεσοι πελάτες μας και από εκεί προκύπτουν τα άμεσα έσοδα. Υπάρχουν, όμως και κάποια επιπλέον έσοδα που προκύπτουν από κάποιες διαδρομές όταν τις αγοράζουν ανεξάρτητα οι χρήστες.*

*Τα πάντα είναι διάφανα. Μέσα από το διαχειριστικό περιβάλλον μπορεί ο κάθε φορέας να δει τα εισιτήριά του και πώς αγοράζει το κοινό τις διαδρομές.*

*Η ομάδα αποτελείται από τη Δάφνη Τσεβρένη, τον Ανδρέα Φατούρο και εμένα. Έχουμε πλαισιωθεί από κάποιους πολύ σημαντικούς μέντορες όλα αυτά τα χρόνια που δραστηριοποιούμαστε και τώρα θα μιλήσουμε για την συνεργασία μας με το Σωματείο «ΔΙΑΖΩΜΑ».*

*Είναι μια σχέση αγάπης. Νιώθαμε πολύ μικροί για να χτυπήσουμε μια πολύ μεγάλη πόρτα. Την αφορμή αυτή μας την έδωσε η κ. Γεωργία Μανωλοπούλου, η οποία απορούσε γιατί δεν έχουμε επικοινωνήσει με το «ΔΙΑΖΩΜΑ» και ανέλαβε να κάνει τις συστάσεις. Αυτή τη στιγμή, με το «ΔΙΑΖΩΜΑ», βρίσκονται σε εξέλιξη τρία έργα: η πολιτιστική διαδρομή της Ολυμπίας Οδού, η υιοθεσία του ρωμαϊκού ωδείου της Πάτρας από το Αρσάκειο σχολείο, όπου και αξιοποιήθηκε υλικό από την προηγούμενη διαδρομή που είχαν κάνει μαθητές σχολείων της Πάτρας και το αρχαιολογικό πάρκο της Πάτρας.*

*Είναι τρία έργα πολύ μεγάλα. Εμείς είμαστε οι μικρότεροι παίκτες και είναι πολύ μεγάλη μας τιμή που το «ΔΙΑΖΩΜΑ» μας συμπεριλαμβάνει σε αυτά. Εμείς είμαστε η τεχνολογία. Όπως θα σας πουν ο Ευδόκιμος και ο Πρόδρομος, ειδικά για σήμερα έχουμε ανοίξει δωρεάν στην πολιτιστική διαδρομή «Η Αθήνα του Παπαδιαμάντη» της Clio Muse, για όσους θέλουν μετά από την εκδήλωση να κάνουμε μια βόλτα στου Ψυρρή».*

Τέλος, ο κ. Νικολόπουλος ευχαρίστησε το κοινό και έδωσε τον λόγο στον κ. Ευδόκιμο Φρέγκογλου. Ο κ. Φρέγκογλου παρότρυνε του παρευρισκόμενους να ακολουθήσουν αυτή τη διαδρομή, την οποία η Clio Muse παρέχει σήμερα δωρεάν για το Άνω Διάζωμα, κατεβάζοντας την εφαρμογή στο κινητό τους.

Ακολούθησε συζήτηση, κατά τη διάρκεια της οποίας δόθηκε ο λόγος στο κοινό για τοποθετήσεις ή σχόλια.

Το λόγο έλαβε η κα Δημοπούλου Σωτηρία, πολιτισμολόγος και τακτικό μέλος του Σωματείου «ΔΙΑΖΩΜΑ», η οποία ρώτησε για την ανάδειξη και παρουσίαση των καταλοίπων που αποκαλύφθηκαν με τα έργα της Ολυμπίας Οδού.

Στη συνέχεια το λόγο έλαβε η **κ. Κέλλυ Κοζυράκη**, στέλεχος επικοινωνίας της Ολυμπίας Οδού Α.Ε, εταιρικού μέλους του Διαζώματος, η οποία ανέφερε ότι στην περίπτωση εκτέλεσης των έργων για τη διάνοιξη της Ολυμπίας Οδού «η αρχαιολογία» ήταν εντελώς ανεξάρτητη από την Εταιρεία Ολυμπία Οδό. Τόνισε, μάλιστα, ότι χωρίς την άδεια του Κεντρικού Αρχαιολογικού Συμβουλίου η Εταιρεία δεν μπορεί να ανακοινώσει τα ευρήματα, τα οποία έχουν εντοπιστεί κατά μήκος της Ολυμπίας Οδού.

Η κ. Κοζυράκη συνέχισε λέγοντας περίπου τα εξής: «*Εμείς δεν έχουμε κανένα δικαίωμα να επέμβουμε, ούτε να επικοινωνήσουμε τα ευρήματα αυτά, καθώς αυτό είναι αρμοδιότητα των αρχαιολόγων. Η Ολυμπία Οδός ως Εταιρεία το μόνο που μπορεί να κάνει είναι να διευκολύνει το έργο των αρχαιολόγων, όπου μπορεί, παρέχοντας εξοπλισμό, ανθρώπινο δυναμικό, χώρους υγιεινής, χώρους προσωρινής και μόνιμης αποθήκευσης.*

*Επίσης, όσον αφορά τη διατήρηση των ευρημάτων που αποκαλύπτονται κατά τη διάρκεια των έργων, υπάρχουν τρεις επιλογές, για τις οποίες αποφασίζει το Κ.Α.Σ. Αυτό έχει να κάνει με το εύρημα αυτό καθ’ αυτό, καθώς και με το ίδιο το έργο. Η πρώτη επιλογή είναι, αφού γίνει η καταγραφή και αφαιρεθούν όλα τα κινητά ευρήματα, να προχωρήσει η κατάχωσή τους.*

*Η δεύτερη επιλογή είναι η μεταφορά των ευρημάτων, εάν και εφόσον αυτό γίνεται, όπως και έγινε στη δική μας περίπτωση με τους δύο θολωτούς τάφους που βρέθηκαν σε εξαιρετική κατάσταση, σχεδόν ανέπαφοι στα Πιτσά.*

*Τέλος, η τρίτη επιλογή αφορά ένα μνημείο, το οποίο πρέπει να διατηρηθεί στη θέση του και να αναδειχθεί.*